Proposta għal REGOLAMENT TAL-KUNSILL dwar it-twaqqif tal-Uffiċċju tal-Prosekutur Pubbliku Ewropew /* COM/2013/0534 final - 2013/0255 (APP) */





MEMORANDUM TA’ SPJEGAZZJONI 1. KUNTEST TAL-PROPOSTA Il-prosekuzzjoni tar-reati kontra l-baġit tal-UE fil-preżent taqa’ taħt il-kompetenza esklużiva tal-Istati Membri u ma teżisti l-ebda awtorità tal-Unjoni f’dan il-qasam. Filwaqt li d-dannu potenzjali tagħhom huwa sinifikanti ħafna, dawn ir-reati mhux dejjem jiġu investigati u ssir prosekuzzjoni tagħhom mill-awtoritajiet nazzjonali rilevanti, billi r-riżorsi għall-infurzar tal-liġi huma limitati. Minħabba f’hekk, l-isforzi nazzjonali għall-infurzar tal-liġi ħafna drabi jibqgħu frammentati f’dan il-qasam u d-dimensjoni transfruntiera ta’ dawn ir-reati ġeneralment taħrab l-attenzjoni tal-awtoritajiet. Filwaqt li l-indirizzar tal-każijiet ta’ frodi transfruntiera jeħtieġ investigazzjonijiet u prosekuzzjonijiet ikkoordinati mill-qrib u effettivi fuq livell Ewropew, il-livelli ta’ skambju ta’ informazzjoni u koordinazzjoni preżenti mhumiex suffiċjenti sabiex jintlaħaq dan, minkejja l-isforzi intensifikati ta’ korpi tal-Unjoni, bħall-Eurojust, l-Europol u l-Uffiċċju Ewropew Kontra l-Frodi (OLAF). Il-koordinazzjoni, il-kooperazzjoni u l-iskambju tal-informazzjoni jiffaċċaw diversi problemi u limitazzjonijiet dovuti għal qsim tar-responsabbiltajiet bejn awtoritajiet li jappartjenu għal ġurisdizzjonijiet territorjali u funzjonali differenti. Il-lakuni fl-azzjoni ġudizzjarja għall-ġlieda kontra l-frodi jseħħu ta’ kuljum f’livelli differenti u bejn awtoritajiet differenti u huma xkiel ewlieni għall-investigazzjoni u l-prosekuzzjoni effettivi tar-reati li jaffettwaw l-interessi finanzjarji tal-Unjoni. Il-Eurojust u l-Europol għandhom mandat ġenerali biex jiffaċilitaw l-iskambju tal-informazzjoni u jikkoordinaw l-investigazzjonijiet u l-prosekuzzjonijiet kriminali nazzjonali, iżda ma għandhomx is-setgħa biex iwettqu atti ta’ investigazzjoni jew il-prosekuzzjoni huma nfushom. L-Uffiċċju Ewropew Kontra l-Frodi (OLAF) għandu mandat sabiex jinvestiga frodi u attivitajiet illegali li jaffettwaw lill-UE, iżda s-setgħat tiegħu huma limitati għal investigazzjonijiet amministrattivi. L-azzjoni mill-awtoritajiet ġudizzjarji nazzjonali ħafna drabi għadha bil-mod, ir-rati ta’ prosekuzzjoni bħala medja għadhom baxxi u r-riżultati miksuba fl-Istati Membri differenti fuq l-Unjoni kollha kemm hi għadhom mhumiex ugwali. Abbażi ta’ dan ir-rekord, l-azzjoni ġudizzjarja meħuda mill-Istati Membri kontra l-frodi, attwalment ma tistax titqies bħala effettiva, ekwivalenti u deterrenti kif meħtieġa skont it-Trattat. Billi l-awtoritajiet ta’ investigazzjoni kriminali u prosekuzzjoni tal-Istati Membri fil-preżent ma jistgħux jiksbu livell ekwivalenti ta’ protezzjoni u infurzar, l-Unjoni mhux biss għandha l-kompetenza iżda wkoll l-obbligu li taġixxi. L-Artikolu 325 tat-Trattat jitlob dan minn perspettiva legali, iżda meta wieħed jikkunsidra r-regoli speċifiċi tal-Unjoni li japplikaw f’dan il-qasam, l-Unjoni tinsab fl-aħjar pożizzjoni biex tipproteġi l-interessi finanzjarji proprji tagħha, inkluż permezz tal-prosekuzzjoni ta’ reati kontra dawn l-interessi. L-Artikolu 86 tat-Trattat jipprovdi l-bażi legali neċessarja għal tali sistema ġdida ta’ prosekuzzjoni fil-livell tal-Unjoni, li l-għan tagħha huwa li tikkoreġi n-nuqqasijiet tas-sistema ta’ infurzar preżenti bbażata esklussivament fuq l-isforzi nazzjonali u li żżid il-konsistenza u l-koordinazzjoni għal dawn l-isforzi. Din il-proposta tfittex li tistabbilixxi l-Uffiċċju tal-Prosekutur Pubbliku Ewropew u tiddefinixxi l-kompetenzi u l-proċeduri tiegħu. Hija tikkumplimenta proposta leġiżlattiva preċedenti[1] li tiddefinixxi r-reati kriminali kif ukoll is-sanzjonijiet applikabbli. Din il-proposta hija parti minn pakkett leġiżlattiv billi hija se tkun akkumpanjata minn proposta li tirrigwarda r-riforma tal-Eurojust. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Biex tipprepara dan ir-Regolament, il-Kummissjoni kkonsultat b’mod estensiv mal-partijiet interessati, f’numru ta’ okkażjonijiet, filwaqt li bbażat ukoll fuq diskussjonijiet preċedenti relatati mal-Uffiċċju tal-Prosekutur Pubbliku Ewropew, li ilhom għaddejjin għal aktar minn għaxar snin.[2] Il-konsultazzjonijiet preparatorji b’rabta mal-proposta preżenti ttrattaw il-kwistjonijiet prinċipali indirizzati f’dan ir-Regolament, inklużi diversi opzjonijiet fir-rigward tal-istruttura istituzzjonali, legali, organizzattiva u operattiva ta’ sistema Ewropea għall-investigazzjoni u l-prosekuzzjoni tar-reati rilevanti. Fil-bidu tal-2012, kienu ppubblikati u distribwiti online żewġ kwestjonarji, wieħed għall-professjonisti tal-ġustizzja u ieħor għall-pubbliku ġenerali, rispettivament. B’mod ġenerali, ir-risposti kienu favur li jittieħdu azzjonijiet ġodda sabiex jissaħħaħ il-qafas materjali u proċedurali sabiex jiġu miġġielda r-reati li jaffettwaw l-interessi finanzjarji tal-UE, u ħafna esprimew ukoll appoġġ għall-idea li jitwaqqaf Uffiċċju tal-Prosekutur Pubbliku Ewropew. Kienu espressi wkoll numru ta’ suġġerimenti, preokkupazzjonijiet u mistoqsijiet aktar dettaljati, b’mod partikolari dwar ir-relazzjoni bejn dan l-Uffiċċju tal-Prosekutur Pubbliku Ewropew u l-awtoritajiet nazzjonali tal-prosekuzzjoni, il-kompetenza tal-Uffiċċju tal-Prosekutur Pubbliku Ewropew sabiex imexxi u jikkoordina l-investigazzjonijiet fuq livell nazzjonali, jew id-diffikultajiet li jista’ jkun hemm bi kwalunkwe regola ta’ proċedura armonizzata Ewropea fil-proċedimenti tal-Uffiċċju tal-Prosekutur Pubbliku Ewropew. B’mod parallel, saret riċerka fuq il-post f’numru ta’ Stati Membri, bħala parti mill-istudju estern b’appoġġ għal dan ir-rapport. Barra minn hekk, matul l-2012 u fil-bidu tal-2013, saru numru ta’ diskussjonijiet jew laqgħat fuq livell Ewropew: · In-netwerk ta’ Prosekuturi Pubbliċi jew istituzzjonijiet ekwivalenti fil-Qrati Ġudizzjarji Supremi tal-Istati Membri, Budapest, 25-26 ta’ Mejju 2012. · Konferenza: Pjan ta’ Azzjoni għall-Uffiċċju tal-Prosekutur Pubbliku Ewropew? Il-Lussemburgu, 13-15 ta’ Ġunju 2012. Il-konferenza laqqgħet flimkien esperti u rappreżentanti ta’ livell għoli mis-settur akkademiku, l-istituzzjonijiet tal-UE u l-Istati Membri. · Il-laqgħa ta’ konsultazzjoni tal-Viċi President Reding mal-Prosekuturi Ġenerali u d-Diretturi tal-Prosekuzzjoni Pubblika mill-Istati Membri, Brussell, 26 ta’ Ġunju 2012. Din il-laqgħa ppermettiet diskussjoni miftuħa dwar kwistjonijiet speċifiċi li jirrigwardaw il-protezzjoni tal-interessi finanzjarji tal-Unjoni. · Fit-18 ta’ Ottubru 2012, il-Kummissjoni organizzat laqgħa ta’ konsultazzjoni dwar kwistjonijiet relatati ma’ riforma possibbli tal-Eurojust, li fiha kienu diskussi wkoll mistoqsijiet relatati mat-twaqqif ta’ Uffiċċju tal-Prosekutur Pubbliku Ewropew ma’ rappreżentanti tal-Istati Membri. Il-laqgħa b’mod ġenerali appoġġjat l-istabbiliment ta’ rabta mill-qrib bejn il-Eurojust u l-Uffiċċju tal-Prosekutur Pubbliku Ewropew. · L-Għaxar Konferenza tal-Prosekuturi tal-Frodi tal-OLAF, Berlin, it-8 u d-9 ta’ Novembru 2012, kienet opportunità sabiex jiġu esplorati l-modi li bihom il-prosekuturi nazzjonali jinteraġixxu mal-Uffiċċju tal-Prosekutur Pubbliku Ewropew, jekk dan jiġi stabbilit. · Il-konsultazzjoni informali li saret fis-26 ta’ Novembru 2012 mal-avukati tad-difiża (CCBE u ECBA) ħarset lejn is-salvagwardji proċedurali għall-persuni suspettati u għamlet rakkomandazzjonijiet siewja f’dak ir-rigward. · Is-Seminar tal-ERA "Lejn l-Uffiċċju tal-Prosekutur Pubbliku Ewropew (UPPE)" ("Towards the European Public Prosecutor's Office (EPPO)"), is-17 u t-18 ta’ Jannar 2013. · Laqgħa tal-Grupp ta’ Esperti tal-Kummissjoni dwar il-Politika Kriminali Ewropea, Brussell, 23 ta’ Jannar 2013. · Laqgħa ta’ aktar konsultazzjoni mal-ECBA u s-CCBE, Brussell, id-9 ta’ April 2013. Barra minn hekk, saru diversi laqgħat ta’ konsultazzjoni bilaterali mal-awtoritajiet tal-Istati Membri matul it-tieni nofs tal-2012 u l-bidu tal-2013. Il-Kummissjoni wettqet Valutazzjoni tal-Impatt tal-alternattivi ta’ politika li qieset fost l-oħrajn studju estern (Kuntratt speċifiku Nru JUST/2011/JPEN/FW/0030.A4) li kkunsidra diversi opzjonijiet li jinvolvu t-twaqqif ta’ Uffiċċju tal-Prosekutur Pubbliku Ewropew. Skont l-analiżi tal-Valutazzjoni tal-Impatt, it-twaqqif tal-Uffiċċju tal-Prosekutur Pubbliku Ewropew bħala uffiċċju integrat deċentralizzat tal-Unjoni, li jistrieħ fuq is-sistemi ġudizzjarji nazzjonali, joffri l-aktar benefiċċji u jiġġenera l-inqas spejjeż. 3. ELEMENTI LEGALI TAL-PROPOSTA 3.1. Il-bażi legali Il-bażi legali tal-proposta hija l-Artikolu 86 tat-Trattat. Skont l-ewwel paragrafu ta’ dik id-dispożizzjoni, “Sabiex jiġġieled ir-reati kontra l-interessi finanzjarji tal-Unjoni, il-Kunsill, li jaġixxi permezz ta’ regolamenti adottati skont il-proċedura leġiżlattiva speċjali, jista’ jistabbilixxi Uffiċċju tal-Prosekutur Pubbliku Ewropew mill-Eurojust. Il-Kunsill għandu jaġixxi b’mod unanimu wara li jkun kiseb l-approvazzjoni tal-Parlament Ewropew”. It-tieni paragrafu ta’ dik id-dispożizzjoni jiddefinixxi r-responsabbiltà tal-Uffiċċju tal-Prosekutur Pubbliku Ewropew kif ġej: “L-Uffiċċju tal-Prosekutur Pubbliku Ewropew għandu jkun kompetenti għall-investigazzjoni, il-prosekuzzjoni u t-tressiq għall-ġustizzja, fejn xieraq f’kollaborazzjoni mal-Europol, tal-awturi u l-kompliċi ta’ reati kontra l-interessi finanzjarji tal-Unjoni, kif determinat mir-regolament previst fil-paragrafu 1. Huwa għandu jwettaq il-funzjoni ta’ prosekutur fil-qrati kompetenti tal-Istati Membri fir-rigward ta’ dawn ir-reati”. Fl-aħħar nett, it-tielet paragrafu tal-Artikolu 86 tat-Trattat jiddefinixxi l-kamp ta’ applikazzjoni sostantiv tar-regolamenti li għandhom jiġu adottati skontu: “Ir-regolamenti previsti fil-paragrafu 1 għandhom jiddeterminaw ir-regoli ġenerali applikabbli għall-Uffiċċju tal-Prosekutur Pubbliku Ewropew, il-kundizzjonijiet li jirregolaw it-twettiq tal-funzjonijiet tiegħu, ir-regoli ta’ proċedura applikabbli għall-attivitajiet tiegħu, kif ukoll dawk li jirregolaw l-Ammissibilità tal-provi, u r-regoli applikabbli għall-istħarriġ ġudizzjarju tal-miżuri proċedurali meħuda minnu fit-twettiq tal-funzjonijiet tiegħu”. 3.2. Sussidjarjetà u proporzjonalità Hija meħtieġa azzjoni tal-Unjoni minħabba li l-azzjoni prevista għandha dimensjoni intrinsika Ewropea. Dan jimplika tmexxija u koordinazzjoni fuq livell tal-Unjoni, tal-investigazzjonijiet u l-prosekuzzjonijiet tar-reati kriminali li jaffettwaw l-interessi finanzjarji proprji tagħha, li l-protezzjoni tagħhom hija meħtieġa kemm mill-Unjoni kif ukoll mill-Istati Membri bl-Artikoli 310 (6) u 325 TFUE. Skont il-prinċipju tas-sussidjarjetà, dan l-objettiv jista’ jintlaħaq biss fuq livell tal-Unjoni minħabba l-iskala u l-effetti tiegħu. Kif intqal aktar ’il fuq, is-sitwazzjoni preżenti, fejn il-prosekuzzjoni tar-reati kontra l-interessi finanzjarji tal-Unjoni hija għal kollox f’idejn l-awtoritajiet tal-Istati Membri, mhijiex sodisfaċenti u ma tilħaqx biżżejjed l-għan li jiġu miġġielda b’mod effettiv ir-reati li jaffettwaw il-baġit tal-Unjoni. Skont il-prinċipju tal-proporzjonalità, dan ir-Regolament ma jmurx lil hinn minn dak li huwa meħtieġ sabiex jintlaħaq dan l-objettiv. Matul it-test propost, l-opzjonijiet magħżula huma dawk li l-anqas jinterferixxu mal-ordnijiet legali u l-istrutturi istituzzjonali tal-Istati Membri. L-elementi prinċipali tal-proposta, bħall-għażla tal-liġi li tapplika għall-miżuri investigattivi, il-figura tal-Prosekuturi Delegati, il-karattru deċentralizzat tal-Uffiċċju tal-Prosekutur Pubbliku Ewropew u s-sistema tar-reviżjoni ġudizzjarja, ġew imfassla sabiex ma jmorrux lil hinn minn dak li kien meħtieġ sabiex jintlaħqu l-għanijiet prinċipali tal-proposta. Il-kompetenza tal-Unjoni sabiex tiġġieled il-frodi u reati oħra li jaffettwaw l-interessi finanzjarji tagħha hija stipulata b’mod ċar mill-Artikoli 86 u 325 tat-Trattat. Billi din il-kompetenza tal-Unjoni mhijiex subordinata għal dik tal-Istati Membri u l-eżerċizzju tagħha sar neċessarju sabiex tinkiseb protezzjoni aktar effettiva tal-interessi finanzjarji tal-Unjoni, il-pakkett propost jikkonforma mar-rekwiżit tas-sussidjarjetà. 3.3. Spjegazzjoni tal-proposta skont il-kapitoli L-għanijiet prinċipali tal-proposta huma: · Li tikkontribwixxi għat-tisħiħ tal-protezzjoni tal-interessi finanzjarji tal-Unjoni u għall-iżvilupp ulterjuri ta’ spazju ta’ ġustizzja, u li tkabbar il-fiduċja tan-negozji u taċ-ċittadini tal-UE fl-istituzzjonijiet tal-Unjoni, filwaqt li tirrispetta d-drittijiet fundamentali kollha minquxa fil-Karta tad-Drittijiet Fundamentali tal-Unjoni Ewropea. · Li tistabbilixxi sistema koerenti Ewropea għall-investigazzjoni u l-prosekuzzjoni ta’ reati li jaffettwaw l-interessi finanzjarji tal-Unjoni. · Li tassigura investigazzjoni u prosekuzzjoni aktar effiċjenti u effettivi tar-reati li jaffettwaw l-interessi finanzjarji tal-UE. · Li żżid in-numru ta’ prosekuzzjonijiet, li jwasslu għal aktar kundanni u l-irkupru ta’ fondi tal-Unjoni miksuba b’mod frodulenti. · Li tassigura kooperazzjoni mill-qrib u skambju ta’ informazzjoni effettiv bejn l-awtoritajiet Ewropej u l-awtoritajiet kompetenti nazzjonali. · Li żżid id-deterrenza għat-twettiq ta’ reati li jaffettwaw l-interessi finanzjarji tal-Unjoni. 3.3.1. Kapitolu I: Suġġett u definizzjonijiet Dan il-Kapitolu jistabbilixxi s-suġġett tar-Regolament, li huwa t-twaqqif tal-Uffiċċju tal-Prosekutur Pubbliku Ewropew. Barra minn hekk, huwa jiddefinixxi numru ta’ termini użati fit-test, bħall-“interessi finanzjarji tal-Unjoni”. 3.3.2. Kapitolu II: Regoli ġenerali Dan il-Kapitolu jirregola l-karatteristiċi fundamentali tal-Uffiċċju tal-Prosekutur Pubbliku Ewropew, l-istatus u l-istruttura tiegħu bħala uffiċċju ġdid tal-Unjoni b’funzjonijiet investigattivi u ta’ prosekuzzjoni. B’dan il-mod, huwa jipprovdi regoli speċifiċi dwar il-ħatra u t-tneħħija tal-Prosekutur Pubbliku Ewropew u tad-Deputati tiegħu/tagħha u l-Prosekuturi Delegati Ewropej. Huwa jistabbilixxi wkoll il-prinċipji bażiċi tal-funzjonament tiegħu. It-Taqsima 1 (Status, organizzazzjoni u struttura tal-Uffiċċju tal-Prosekutur Pubbliku Ewropew) tispjega kif inhu organizzat l-Uffiċċju tal-Prosekutur Pubbliku Ewropew u x’funzjonijiet se jiġu fdati lilu. It-test jipprovdi għall-istabbiliment ta’ korp ġdid tal-Unjoni b’personalità ġuridika u jistabbilixxi r-relazzjoni tiegħu mal-Eurojust. Fost il-kwalitajiet ewlenin tal-Uffiċċju tal-Prosekutur Pubbliku Ewropew, it-test jirreferi għall-indipendenza u r-responsabbiltà, li għandhom jiggarantixxu li huwa jkun jista’ jwettaq il-funzjonijiet tiegħu u juża s-setgħat tiegħu b’mod li jagħmlu immuni minn kwalunkwe influwenza mhux xierqa. It-test jiddeskrivi wkoll il-karatteristiċi prinċipali tal-istruttura tal-Uffiċċju tal-Prosekutur Pubbliku Ewropew. It-Taqsima 2 (Ħatra u tneħħija tal-membri tal-Uffiċċju tal-Prosekutur Pubbliku Ewropew) tipprovdi r-regoli applikabbli għall-proċedura tal-ħatra u t-tneħħija tal-Prosekutur Pubbliku Ewropew, id-Deputati tiegħu u l-persunal. Il-proċedura tal-ħatra għall-Prosekutur Pubbliku Ewropew hija mfassla b’mod li jiggarantixxi l-indipendenza u r-responsabbiltà tiegħu lejn l-istituzzjonijiet tal-Unjoni, filwaqt li l-proċedura għat-tneħħija tiegħu hija f’idejn il-Qorti tal-Ġustizzja tal-Unjoni Ewropea. Għall-Prosekuturi Delegati Ewropej, li se jiġu maħtura u mneħħija mill-Prosekutur Pubbliku Ewropew, il-proċedura tassigura l-integrazzjoni tagħhom fis-sistemi tal-prosekuzzjoni nazzjonali. It-Taqsima 3 (Prinċipji bażiċi) tiddeskrivi l-prinċipji legali ewlenin li għandhom jirregolaw l-attivitajiet tal-Uffiċċju tal-Prosekutur Pubbliku Ewropew, fosthom il-konformità mal-Karta tad-Drittijiet Fundamentali tal-Unjoni Ewropea, il-proporzjonalità, il-liġi nazzjonali applikabbli għall-implimentazzjoni tar-Regolament, in-newtralità proċedurali, il-legalità u l-ħeffa tal-investigazzjonijiet, l-obbligu tal-Istati Membri li jassistu fl-investigazzjonijiet u l-prosekuzzjonijiet tal-Uffiċċju tal-Prosekutur Pubbliku Ewropew. It-Taqsima 4 (Kompetenza tal-Uffiċċju tal-Prosekutur Pubbliku Ewropew) tikkjarifika r-reati kriminali li jaqgħu taħt il-kompetenza materjali tal-Uffiċċju tal-Prosekutur Pubbliku Ewropew. Dawn ir-reati għandhom jiġu definiti b’referenza għal-liġi nazzjonali li timplimenta l-liġi tal-Unjoni (id-Direttiva 2013/xx/UE). It-test jiddistingwi bejn żewġ kategoriji ta’ reati, li l-ewwel waħda minnhom taqa’ awtomatikament taħt il-kompetenza tal-Uffiċċju tal-Prosekutur Pubbliku Ewropew (l-Artikolu 12) u t-tieni kategorija (l-Artikolu 13) li teħtieġ li tiġi stabbilita l-kompetenza tiegħu meta jkun hemm ċerti rabtiet li jgħaqqdu ma’ reati tal-ewwel kategorija. It-Taqsima tiddeskrivi wkoll kif l-Uffiċċju tal-Prosekutur Pubbliku Ewropew se jeżerċita l-kompetenza tiegħu fuq dawn ir-reati. 3.3.3. Kapitolu III: Regoli ta’ proċedura dwar l-investigazzjonijiet, il-prosekuzzjonijiet u l-proċedimenti bi proċess Dan il-Kapitolu jkopri l-elementi essenzjali tal-investigazzjonijiet u l-prosekuzzjonijiet tal-Uffiċċju tal-Prosekutur Pubbliku Ewropew, inkluż dispożizzjonijiet dwar kif dawn għandhom jiġu kkontrollati mill-qrati nazzjonali, x’deċiżjonijiet jista’ jieħu l-Uffiċċju tal-Prosekutur Pubbliku Ewropew ladarba titlesta l-investigazzjoni, kif se jwettaq il-funzjonijiet tiegħu ta’ prosekuzzjoni u l-mod kif se jintużaw fil-qrati l-provi miġbura. It-Taqsima 1 (Twettiq tal-investigazzjoni) tipprovdi r-regoli ġenerali li japplikaw għall-investigazzjonijiet tal-Uffiċċju tal-Prosekutur Pubbliku Ewropew, inklużi s-sorsi ta’ informazzjoni li jintużaw, kif jinbdew u jitwettqu l-investigazzjonijiet u kif l-Uffiċċju tal-Prosekutur Pubbliku Ewropew jista’ jikseb aktar informazzjoni minn bażijiet tad-dejta jew dejta miġbura fuq talba tiegħu. It-Taqsima 2 (Ipproċessar tal-informazzjoni) tispjega l-funzjonament tas-Sistema ta’ Ġestjoni ta’ Każijiet. It-Taqsima 3 (Miżuri ta’ investigazzjoni) tistabbilixxi t-tipi u l-kundizzjonijiet tal-miżuri ta’ investigazzjoni individwali li se jkun jista’ juża l-Uffiċċju tal-Prosekutur Pubbliku Ewropew. It-test ma jirregolax fid-dettall kull waħda minn dawn il-miżuri iżda jitlob l-applikazzjoni tal-liġi nazzjonali. It-Taqsima 4 (Tmiem tal-investigazzjoni u s-setgħat tal-prosekuzzjoni) tistipula t-tipi differenti ta’ deċiżjonijiet li l-Uffiċċju tal-Prosekutur Pubbliku Ewropew jista’ jieħu fit-tmiem tal-investigazzjoni, fosthom akkużi u twarrib ta’ każijiet. It-Taqsima 5 (Ammissibilità tal-provi) tirregola l-ammissibilità tal-provi miġbura u ppreżentati mill-Uffiċċju tal-Prosekutur Pubbliku Ewropew fil-qrati tal-ġurijiet. It-Taqsima 6 (Konfiska) tirregola d-disponiment tal-assi kkonfiskati mill-qrati nazzjonali b’riżultat tal-prosekuzzjoni mmexxija mill-Uffiċċju tal-Prosekutur Pubbliku Ewropew. 3.3.4. Kapitolu IV: Salvagwardji proċedurali Ir-regoli ta’ dan il-Kapitolu jipprovdu salvagwardji għall-persuni suspettati u persuni oħra involuti fil-proċedimenti tal-Uffiċċju tal-Prosekutur Pubbliku Ewropew, li jridu jikkonformaw mal-istandards rilevanti, b’mod partikolari l-Karta tad-Drittijiet Fundamentali tal-Unjoni Ewropea. Ir-regoli jirreferu għal-leġiżlazzjoni tal-Unjoni (Direttivi dwar diversi drittijiet proċedurali fi proċedimenti kriminali) fir-rigward ta’ ċerti drittijiet iżda jiddefinixxu wkoll b’mod awtonomu drittijiet oħra li għadhom ma ġewx irregolati fil-leġiżlazzjoni tal-Unjoni. Fihom infushom, dawn ir-regoli jipprovdu saff addizzjonali ta’ protezzjoni meta mqabbla mal-liġi nazzjonali sabiex il-persuni suspettati u persuni oħra jkunu jistgħu jibbenefikaw direttament minn protezzjoni fil-livell tal-Unjoni. 3.3.5. Kapitolu V: Stħarriġ ġudizzjarju L-Artikolu 86(3) tat-Trattat jistabbilixxi li l-leġiżlatur tal-Unjoni għandu jiddetermina r-regoli applikabbli għall-istħarriġ ġudizzjarju tal-miżuri proċedurali meħuda mill-Uffiċċju tal-Prosekutur Pubbliku Ewropew fit-twettiq tal-funzjonijiet tiegħu. Din il-possibbiltà tirrifletti n-natura speċifika tal-Uffiċċju tal-Prosekutur Pubbliku Ewropew, li hija differenti minn dik tal-korpi u l-aġenziji l-oħra kollha tal-Unjoni u teħtieġ regoli speċjali rigward l-istħarriġ ġudizzjarju. L-Artikolu 86(2) tat-Trattat jitlob li l-Uffiċċju tal-Prosekutur Pubbliku Ewropew iwettaq il-funzjonijiet tiegħu ta’ prosekutur fil-qrati kompetenti tal-Istati Membri. L-atti ta’ investigazzjoni tal-Uffiċċju tal-Prosekutur Pubbliku Ewropew huma relatati mill-qrib ukoll ma’ prosekuzzjoni eventwali u se jistabbilixxu l-effetti tagħhom prinċipalment fl-ordnijiet legali tal-Istati Membri. Fil-biċċa l-kbira tal-każijiet dawn se jitwettqu wkoll mill-awtoritajiet tal-infurzar tal-liġi nazzjonali li jaġixxu taħt l-istruzzjonijiet tal-Uffiċċju tal-Prosekutur Pubbliku Ewropew, u xi drabi wkoll wara li jkunu kisbu l-awtorizzazzjoni ta’ qorti nazzjonali. L-Uffiċċju tal-Prosekutur Pubbliku Ewropew għalhekk huwa korp tal-Unjoni li l-azzjoni tiegħu se tkun rilevanti prinċipalment fl-ordnijiet legali nazzjonali. Għalhekk huwa xieraq li l-Uffiċċju tal-Prosekutur Pubbliku Ewropew jitqies bħala awtorità nazzjonali għall-finijiet tal-istħarriġ ġudizzjarju tal-atti tiegħu ta’ investigazzjoni u prosekuzzjoni. Minħabba f’hekk, il-qrati nazzjonali għandhom ikunu fdati bl-istħarriġ ġudizzjarju tal-atti ta’ investigazzjoni u prosekuzzjoni kontestabbli kollha tal-Uffiċċju tal-Prosekutur Pubbliku Ewropew, u l-qrati tal-Unjoni ma għandhomx ikunu direttament kompetenti fir-rigward ta’ dawk l-atti skont l-Artikoli 263, 265 u 268 tat-Trattat, billi tali atti ma għandhomx jitqiesu bħala atti ta’ uffiċċju tal-Unjoni għall-finijiet tal-istħarriġ ġudizzjarju. Skont l-Artikolu 267 tat-Trattat, il-qrati nazzjonali jistgħu jew, f’ċerti ċirkustanzi huma marbuta li jirreferu lill-Qorti tal-Ġustizzja mistoqsijiet għal deċiżjonijiet preliminari dwar l-interpretazzjoni jew il-validità ta’ dispożizzjonijiet tal-liġi tal-Unjoni li jkunu rilevanti għall-istħarriġ ġudizzjarju ta’ atti ta’ investigazzjoni u prosekuzzjoni tal-Uffiċċju tal-Prosekutur Pubbliku Ewropew. Dan jista ' jinkludi mistoqsijiet dwar l-interpretazzjoni ta' dan ir-Regolament. Billi l-Uffiċċju tal-Prosekutur Pubbliku Ewropew se jitqies bħala awtorità nazzjonali għall-finijiet tal-istħarriġ ġudizzjarju, il-qrati nazzjonali se jkunu jistgħu jirreferu biss lill-Qorti tal-Ġustizzja, kwistjonijiet dwar l-interpretazzjoni li jirrigwardaw l-atti tiegħu. Il-proċedura għal deċiżjonijiet preliminari għalhekk se tassigura li dan ir-Regolament jiġi applikat b’mod uniformi madwar l-Unjoni kollha, filwaqt li l-validità tal-atti tal-Uffiċċju tal-Prosekutur Pubbliku Ewropew tista’ tiġi kontestata quddiem il-qrati nazzjonali skont il-liġi nazzjonali. 3.3.6. Kapitolu VI: Protezzjoni tad-dejta Dan il-Kapitolu jipprovdi regoli li jirregolaw ir-reġim ta’ protezzjoni tad-dejta li fil-kuntest speċifiku tal-Uffiċċju tal-Prosekutur Pubbliku Ewropew jippartikularizzaw u jikkumplimentaw il-leġiżlazzjoni tal-Unjoni applikabbli għall-ipproċessar ta’ dejta personali mill-korpi tal-UE (b’mod partikolari r-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ dejta personali mill-istituzzjonijiet u l-korpi tal-Komunità u dwar il-moviment liberu ta’ dik id-dejta). Is-superviżjoni tal-ipproċessar kollu ta’ dejta personali fil-kuntest tal-attivitajiet tal-Uffiċċju tal-Prosekutur Pubbliku Ewropew ġiet fdata f’idejn il-Kontrollur Ewropew għall-Protezzjoni tad-Dejta (KEPD). 3.3.7. Kapitolu VII: Dispożizzjonijiet finanzjarji u dwar il-persunal Ir-regoli ta’ dan il-Kapitolu jirregolaw il-mod kif l-Uffiċċju tal-Prosekutur Pubbliku Ewropew għandu jimmaniġġa l-baġit u l-persunal tiegħu. Huma bbażati fuq il-leġiżlazzjoni applikabbli tal-Unjoni, jiġifieri għall-kwistjonijiet relatati mal-baġit, fuq ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002, u għall-kwistjonijiet relatati mal-persunal, fuq ir-Regolament 31 (KEE), kif emendat. 3.3.8. Kapitolu VIII: Dispożizzjonijiet dwar ir-relazzjonijiet tal-Uffiċċju tal-Prosekutur Pubbliku Ewropew Dan il-Kapitolu jirregola r-relazzjoni tal-Uffiċċju tal-Prosekutur Pubbliku Ewropew mal-istituzzjonijiet jew korpi oħra tal-Unjoni kif ukoll ma’ atturi oħra barra mill-Unjoni. Japplikaw regoli speċjali għar-relazzjoni tal-Uffiċċju tal-Prosekutur Pubbliku Ewropew mal-Eurojust, minħabba r-rabtiet speċjali li jgħaqqduhom flimkien fil-qasam tal-attivitajiet operattivi, l-amministrazzjoni u l-ġestjoni. 3.3.9. Kapitolu IX: Dispożizzjonijiet ġenerali Dawn id-dispożizzjonijiet jindirizzaw kwistjonijiet istituzzjonali li jinħolqu mat-twaqqif ta’ kwalunkwe uffiċċju jew aġenzija tal-Unjoni. Huma ispirati prinċipalment mill-“Approċċ Komuni dwar l-aġenziji deċentralizzati” iżda jqisu n-natura (ġudizzjarja) speċifika tal-Uffiċċju tal-Prosekutur Pubbliku Ewropew. Id-dispożizzjonijiet ikopru kwistjonijiet bħall-istatus legali u l-kundizzjonijiet operattivi, l-arranġamenti lingwistiċi, ir-rekwiżiti tat-trasparenza, ir-regoli dwar il-prevenzjoni tal-frodi, l-immaniġġjar tal-informazzjoni klassifikata, l-inkjesti amministrattivi u r-regoli dwar ir-responsabbiltà. 3.3.10. Kapitolu X: Dispożizzjonijiet finali Dawn id-dispożizzjonijiet jittrattaw l-implimentazzjoni tar-Regolament u jipprovdu għall-adozzjoni ta’ dispożizzjonijiet ta’ implimentazzjoni, dispożizzjonijiet tranżitorji, regoli amministrattivi u d-dħul fis-seħħ. 4. IMPLIKAZZJONI BAĠITARJA Din il-proposta tfittex li tkun kosteffiċjenti għall-baġit tal-UE: parti mir-riżorsi attwali tal-OLAF se jintużaw għall-istabbiliment tal-kwartieri ġenerali ċentrali tal-Uffiċċju tal-Prosekutur Pubbliku Ewropew, li min-naħa tiegħu se jistrieħ fuq l-appoġġ amministrattiv tal-Eurojust. Se jinħolqu spejjeż addizzjonali limitati b’rabta mal-pożizzjoni tal-Prosekuturi Delegati Ewropej li se jkunu qegħdin fl-Istati Membri u li se jkunu parti integrali mill-Uffiċċju tal-Prosekutur Pubbliku Ewropew. Minħabba l-istatus doppju tagħhom bħala prosekuturi kemm tal-Unjoni kif ukoll nazzjonali, huma se jirċievu remunerazzjoni mill-baġit tal-UE u se jkunu koperti mir-Regolamenti tal-Persunal. Billi l-fażi tat-twaqqif tal-Uffiċċju tal-Prosekutur Pubbliku Ewropew x’aktarx li se jieħu diversi snin, il-membri tal-persunal se jiġu trasferiti gradwalment mill-OLAF għall-Uffiċċju tal-Prosekutur Pubbliku Ewropew. In-numru ekwivalenti tal-persunal trasferit u l-krediti korrispondenti għall-finanzjament ta’ dan il-persunal se jitnaqqsu fit-tabella tal-persunal u l-baġit tal-OLAF. L-Uffiċċju tal-Prosekutur Pubbliku Ewropew jibda jopera b’mod stabbli u komdu ladarba jintlaħqu l-livelli sħaħ tal-persunal. Il-livell sħiħ tal-persunal se jintlaħaq fl-2023 b’235 membru tal-persunal, li minnhom 180 kariga fit-tabella tal-persunal u 55 persunal estern. L-ispiża stmata għall-2023 b’dan il-livell ta’ persunal hija ta’ madwar EUR 35 miljun. 2013/0255 (APP) Proposta għal REGOLAMENT TAL-KUNSILL dwar it-twaqqif tal-Uffiċċju tal-Prosekutur Pubbliku Ewropew IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 86 tiegħu, Wara li kkunsidra l-proposta tal-Kummissjoni Ewropea, Wara li l-abbozz tal-att leġiżlattiv intbagħat lill-Parlamenti nazzjonali, Wara li kkunsidra l-kunsens tal-Parlament Ewropew, Wara li kkonsulta lill-Kontrollur Ewropew għall-Protezzjoni tad-Dejta, Filwaqt li jaġixxi skont proċedura leġiżlattiva speċjali, Billi: (1) Kemm l-Unjoni kif ukoll l-Istati Membri għandhom l-obbligu li jipproteġu l-interessi finanzjarji tal-Unjoni kontra reati kriminali, li jiġġeneraw danni finanzjarji sinifikanti kull sena. Madankollu, dawn ir-reati fil-preżent mhumiex investigati u pproċessati b’mod suffiċjenti mill-awtoritajiet nazzjonali rilevanti. (2) It-twaqqif tal-Uffiċċju tal-Prosekutur Pubbliku Ewropew huwa previst mit-Trattat dwar il-Funzjonament tal-Unjoni Ewropea (TFUE) fil-kuntest tal-ispazju ta’ libertà, sigurtà u ġustizzja. (3) It-Trattat jitlob b’mod espliċitu li l-Uffiċċju tal-Prosekutur Pubbliku Ewropew jiġi stabbilit mill-Eurojust, li jimplika li dan ir-Regolament għandu jistabbilixxi rabtiet bejniethom. (4) It-Trattat jipprovdi li l-mandat tal-Uffiċċju tal-Prosekutur Pubbliku Ewropew huwa li jiġġieled reati li jaffettwaw l-interessi finanzjarji tal-Unjoni. (5) Skont il-prinċipju tas-sussidjarjetà, il-ġlieda kontra r-reati li jaffettwaw l-interessi finanzjarji tal-Unjoni tista’ tintlaħaq aħjar fil-livell tal-Unjoni minħabba l-iskala u l-effetti tagħha. Is-sitwazzjoni preżenti, fejn il-prosekuzzjoni tar-reati kontra l-interessi finanzjarji tal-Unjoni hija għal kollox f’idejn l-awtoritajiet tal-Istati Membri, ma tilħaqx dan l-objettiv b’mod suffiċjenti. Billi l-għanijiet ta’ dan ir-Regolament, jiġifieri t-twaqqif tal-Uffiċċju tal-Prosekutur Pubbliku Ewropew, ma jistgħux jintlaħqu mill-Istati Membri minħabba l-frammentazzjoni tal-prosekuzzjonijiet nazzjonali fil-qasam tar-reati kontra l-interessi finanzjarji tal-Unjoni u għalhekk, minħabba li l-Uffiċċju tal-Prosekutur Pubbliku Ewropew se jkollu l-kompetenza esklużiva għall-prosekuzzjoni ta’ dawn ir-reati, jistgħu jintlaħqu aħjar fuq livell tal-Unjoni, l-Unjoni tista’ tadotta miżuri, skont il-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. (6) Skont il-prinċipju tal-proporzjonalità, kif stabbilit fl-Artikolu 5 tat-Trattat dwar l-Unjoni Ewropea, dan ir-Regolament ma jmurx lil hinn minn dak li huwa meħtieġ sabiex jintlaħqu dawn l-għanijiet u jassigura li l-impatt tiegħu fuq l-ordnijiet legali u l-istrutturi istituzzjonali tal-Istati Membri jkun l-inqas intrużiv possibbli. (7) Il-mandat tal-Uffiċċju tal-Prosekutur Pubbliku Ewropew għandu jkun li jinvestiga, iħarrek u jressaq għas-sentenza lill-awturi ta’ reati kontra l-interessi finanzjarji tal-Unjoni. Dan jeħtieġ setgħat awtonomi ta’ investigazzjoni u prosekuzzjoni, fosthom l-abilità li jitwettqu investigazzjonijiet f’każijiet transfruntieri jew kumplessi. (8) L-istruttura organizzattiva tal-Uffiċċju tal-Prosekutur Pubbliku Ewropew għandha tippermetti wkoll teħid malajr u effiċjenti tad-deċiżjonijiet fit-twettiq tal-investigazzjonijiet u l-prosekuzzjonijiet kriminali, sew jekk jinvolvu Stat Membru wieħed jew diversi. (9) Bħala regola, l-investigazzjonijiet tal-Uffiċċju tal-Prosekutur Pubbliku Ewropew għandhom jitwettqu minn Prosekuturi Delegati Ewropej fl-Istati Membri. F’każijiet li jinvolvu diversi Stati Membri jew każijiet li jkunu ta’ kumplessità partikolari, l-investigazzjoni u l-prosekuzzjoni effiċjenti jistgħu jeħtieġu li l-Prosekutur Pubbliku Ewropew jeżerċita wkoll is-setgħat tiegħu billi jagħti struzzjonijiet lill-awtoritajiet tal-infurzar tal-liġi nazzjonali. (10) Billi l-Uffiċċju tal-Prosekutur Pubbliku Ewropew se jingħata setgħat ta’ investigazzjoni u prosekuzzjoni, għandhom jiġu stabbiliti salvagwardji istituzzjonali sabiex jassiguraw l-indipendenza tiegħu kif ukoll ir-responsabbiltà tiegħu lejn l-istituzzjonijiet tal-Unjoni. (11) Ir-responsabbiltà stretta hija komplementari għall-indipendenza u s-setgħat mogħtija lilu b’dan ir-Regolament. Il-Prosekutur Pubbliku Ewropew huwa kompletament responsabbli għat-twettiq tal-kompiti tiegħu bħala l-kap tal-Uffiċċju tal-Prosekutur Pubbliku Ewropew u bħala tali huwa jġorr responsabbiltà istituzzjonali ġenerali għall-attivitajiet tiegħu quddiem l-istituzzjonijiet tal-Unjoni. B’riżultat ta’ dan, kull waħda mill-istituzzjonijiet tal-Unjoni tista’ tagħmel rikors għand il-Qorti tal-Ġustizzja tal-Unjoni Ewropea bil-ħsieb tat-tneħħija tiegħu/tagħha f'ċerti ċirkustanzi, inkluż f’każijiet ta’ mġiba ħażina serja. Din ir-responsabbiltà għandha tiġi kombinata ma’ reġim strett ta’ kontroll ġudizzjarju li bih l-Uffiċċju tal-Prosekutur Pubbliku Ewropew jista’ juża biss is-setgħat ġegħiela ta’ investigazzjoni soġġett għall-awtorizzazzjoni ġudizzjarja minn qabel u l-provi ppreżentati fil-qorti tal-ġurijiet għandhom ikunu soġġetti għal verifika minn dik il-qorti fir-rigward tal-konformità tagħhom mal-Karta tad-Drittijiet Fundamentali tal-Unjoni Ewropea. (12) Sabiex tkun assigurata l-konsistenza fl-azzjoni tiegħu u b’hekk protezzjoni ekwivalenti tal-interessi finanzjarji tal-Unjoni, l-istruttura organizzattiva tal-Uffiċċju tal-Prosekutur Pubbliku Ewropew għandha tippermetti l-koordinazzjoni u t-tmexxija ċentrali tal-investigazzjonijiet u l-prosekuzzjonijiet kollha li jaqgħu taħt il-kompetenza tiegħu. L-Uffiċċju tal-Prosekutur Pubbliku Ewropew għalhekk għandu jkollu struttura ċentrali fejn id-deċiżjonijiet jittieħdu mill-Prosekutur Pubbliku Ewropew. (13) Sabiex tiġi massimizzata l-effiċjenza u jiġu minimizzati l-ispejjeż, l-Uffiċċju tal-Prosekutur Pubbliku Ewropew għandu jirrispetta l-prinċipju tad-deċentralizzazzjoni fejn fil-prinċipju għandu jdur fuq il-Prosekuturi Delegati Ewropej fl-Istati Membri sabiex iwettqu l-investigazzjonijiet u l-prosekuzzjonijiet. L-Uffiċċju tal-Prosekutur Pubbliku Ewropew għandu jibbaża fuq l-awtoritajiet nazzjonali, inklużi l-awtoritajiet tal-pulizija, b’mod partikolari għat-twettiq tal-miżuri ta’ forza. Skont il-prinċipju tal-kooperazzjoni leali, l-awtoritajiet nazzjonali kollha u l-korpi rilevanti tal-Unjoni, inklużi l-Europol, il-Eurojust u l-OLAF, huma obbligati li jappoġġaw attivament l-investigazzjonijiet u l-prosekuzzjonijiet tal-Uffiċċju tal-Prosekutur Pubbliku Ewropew kif ukoll li jikkooperaw miegħu bl-aktar mod sħiħ possibbli. (14) L-attivitajiet operattivi tal-Uffiċċju tal-Prosekutur Pubbliku Ewropew għandhom jitwettqu taħt l-istruzzjoni u f’isem il-Prosekutur Pubbliku Ewropew mill-Prosekuturi Delegati Ewropej maħtura jew il-persunal nazzjonali tagħhom fl-Istati Membri. Il-Prosekutur Pubbliku Ewropew u d-Deputati tiegħu għandhom ikollhom il-persunal neċessarju sabiex iwettqu l-funzjonijiet tagħhom skont dan ir-Regolament. L-Uffiċċju tal-Prosekutur Pubbliku Ewropew għandu jitqies bħala indiviżibbli. (15) Il-proċedura għall-ħatra tal-Prosekutur Pubbliku Ewropew għandha tassigura l-indipendenza tiegħu u l-leġittimità tiegħu għandha toħroġ mill-istituzzjonijiet tal-Unjoni. Id-Deputati tal-Prosekutur Pubbliku Ewropew għandhom jinħatru bl-istess proċedura. (16) Il-proċedura għall-ħatra tal-Prosekuturi Delegati Ewropej għandha tassigura li dawn ikunu parti integrali mill-Uffiċċju tal-Prosekutur Pubbliku Ewropew, u li huma jkunu integrati fuq livell kemm operattiv kif ukoll funzjonali fis-sistemi legali u l-istrutturi tal-prosekuzzjoni nazzjonali. (17) Il-Karta tad-Drittijiet Fundamentali tal-Unjoni Ewropea tikkostitwixxi l-bażi komuni għall-protezzjoni tad-drittijiet tal-persuni suspettati fil-proċeduri kriminali matul il-fażijiet ta’ qabel il-proċess u tal-proċess. L-attivitajiet tal-Uffiċċju tal-Prosekutur Pubbliku Ewropew għandhom dejjem jitwettqu b’rispett sħiħ lejn dawk id-drittijiet. (18) L-investigazzjonijiet u l-prosekuzzjonijiet tal-Uffiċċju tal-Prosekutur Pubbliku Ewropew għandhom ikunu mmexxija mill-prinċipji tal-proporzjonalità, tal-imparzjalità u tal-ġustizzja lejn il-persuna suspettata. Dan jinkludi l-obbligu li tiġi mfittxa kull tip ta’ evidenza, kemm inkriminanti kif ukoll li tiskaġuna. (19) Huwa neċessarju li jiġu stabbiliti r-regoli ta’ proċedura applikabbli għall-attivitajiet tal-Uffiċċju tal-Prosekutur Pubbliku Ewropew. Billi jkun sproporzjonat li jiġu pprovduti dispożizzjonijiet dettaljati dwar it-twettiq tal-investigazzjonijiet u l-prosekuzzjonijiet tiegħu, dan ir-Regolament għandu jelenka biss il-miżuri ta’ investigazzjoni li l-Uffiċċju tal-Prosekutur Pubbliku Ewropew jista’ jkun jeħtieġ li juża u jħalli l-kwistjonijiet l-oħra, b’mod partikolari r-regoli relatati mat-twettiq tagħhom, għal-liġi nazzjonali. (20) Sabiex ikunu assigurati ċ-ċertezza legali u t-tolleranza żero lejn ir-reati li jaffettwaw l-interessi finanzjarji tal-Unjoni, l-attivitajiet ta’ investigazzjoni u ta’ prosekuzzjoni tal-Uffiċċju tal-Prosekutur Pubbliku Ewropew għandhom ikunu bbażati fuq il-prinċipju tal-prosekuzzjoni obbligatorja, fejn huwa għandu jibda investigazzjonijiet u, soġġett għal kundizzjonijiet oħra, itella’ l-qorti kull reat li jaqa’ taħt il-kompetenza tiegħu. (21) Il-kamp ta’ applikazzjoni materjali tal-kompetenza tal-Uffiċċju tal-Prosekutur Pubbliku Ewropew għandu jkun limitat għal reati kriminali li jaffettwaw l-interessi finanzjarji tal-Unjoni. Kwalunkwe estensjoni ta’ din il-kompetenza sabiex jiġu inklużi reati serji li jkollhom dimensjoni transfruntiera tkun teħtieġ deċiżjoni unanima tal-Kunsill Ewropew. (22) Ir-reati kontra l-interessi finanzjarji tal-Unjoni ħafna drabi jkunu marbutin mill-qrib ma’ reati oħra. Fl-interess tal-effiċjenza proċedurali u sabiex jiġi evitat il-ksur possibbli tal-prinċipju ne bis in idem, il-kompetenza tal-Uffiċċju tal-Prosekutur Pubbliku Ewropew għandha tkopri wkoll reati li skont il-liġi nazzjonali ma jkunux teknikament definiti bħala reati li jaffettwaw l-interessi finanzjarji tal-Unjoni meta l-fatti kostitwenti tagħhom ikunu identiċi u marbutin b’mod sħiħ ma’ dawk tar-reati li jaffettwaw l-interessi finanzjarji tal-Unjoni. F’każijiet imħallta bħal dawn, fejn ir-reat li jaffettwa l-interessi finanzjarji tal-Unjoni jkun preponderanti, il-kompetenza tal-Uffiċċju tal-Prosekutur Pubbliku Ewropew għandha tiġi eżerċitata wara konsultazzjoni mal-awtoritajiet kompetenti tal-Istat Membru kkonċernat. Il-preponderanza għandha tiġi stabbilita fuq il-bażi ta’ kriterji bħall-impatt finanzjarju tar-reati għall-Unjoni, għall-baġits nazzjonali, in-numru ta’ vittmi jew ċirkustanzi oħra relatati mal-gravità tar-reati, jew il-pieni applikabbli. (23) Il-kompetenza tal-Uffiċċju tal-Prosekutur Pubbliku Ewropew fir-rigward tar-reati li jaffettwaw l-interessi finanzjarji tal-Unjoni għandha tieħu prijorità fuq il-pretensjonijiet nazzjonali ta’ ġurisdizzjoni sabiex hija tkun tista’ tassigura l-konsistenza u tipprovdi tmexxija tal-investigazzjonijiet u tal-prosekuzzjonijiet fil-livell tal-Unjoni. Fir-rigward ta’ dawn ir-reati, l-awtoritajiet tal-Istati Membri għandhom jaġixxu biss fuq talba tal-Uffiċċju tal-Prosekutur Pubbliku Ewropew, sakemm ma jkunux meħtieġa miżuri urġenti. (24) Billi l-Uffiċċju tal-Prosekutur Pubbliku Ewropew għandu jressaq il-prosekuzzjonijiet quddiem il-qrati nazzjonali, il-kompetenza tiegħu għandha tiġi definita b’referenza għal-liġi kriminali tal-Istati Membri, li tikkriminalizza atti jew ommissjonijiet li jaffettwaw l-interessi finanzjarji tal-Unjoni u tiddetermina l-pieni applikabbli billi timplimenta l-leġiżlazzjoni rilevanti tal-Unjoni, b’mod partikolari d-[Direttiva 2013/xx/UE[3]], fis-sistemi legali nazzjonali. (25) L-Uffiċċju tal-Prosekutur Pubbliku Ewropew għandu jeżerċita l-kompetenza tiegħu bl-aktar mod wiesa’ possibbli sabiex l-investigazzjonijiet u l-prosekuzzjonijiet tiegħu jkunu jistgħu jestendu għal reati mwettqa barra mit-territorju tal-Istati Membri. L-eżerċizzju ta’ din il-kompetenza għalhekk għandu jiġi allinjat mar-regoli skont id-[Direttiva 2013/xx/UE]. (26) Billi l-Uffiċċju tal-Prosekutur Pubbliku Ewropew għandu kompetenza esklużiva sabiex jittratta r-reati li jaffettwaw l-interessi finanzjarji tal-Unjoni, l-investigazzjonijiet li jwettaq fit-territorju tal-Istati Membri għandhom jiġu faċilitati mill-awtoritajiet nazzjonali kompetenti u l-korpi rilevanti tal-Unjoni, inklużi l-Eurojust, il-Europol u l-OLAF, mill-mument li reat issuspettat jiġi rrappurtat lill-Uffiċċju tal-Prosekutur Pubbliku Ewropew sakemm huwa jiddeċiedi jekk jiħux azzjoni legali jew inkella jwarrabx il-każ. (27) Sabiex jikkonformaw b’mod sħiħ mal-obbligu tagħhom li jinfurmaw lill-Uffiċċju tal-Prosekutur Pubbliku Ewropew meta jiġi identifikat suspett ta’ reat li jaqa’ taħt il-kompetenza tiegħu, l-awtoritajiet nazzjonali tal-Istati Membri kif ukoll l-istituzzjonijiet, il-korpi, l-uffiċċji u l-aġenziji kollha tal-Unjoni għandhom isegwu l-proċeduri eżistenti għar-rapportar u jkollhom fis-seħħ mekkaniżmi għal evalwazzjoni preliminari tal-allegazzjonijiet irrappurtati lilhom. L-istituzzjonijiet, il-korpi, l-uffiċċji u l-aġenziji tal-Unjoni jistgħu jużaw l-OLAF għal dak il-għan. (28) Għall-investigazzjoni u l-prosekuzzjoni effettivi tar-reati li jaffettwaw l-interessi finanzjarji tal-Unjoni huwa essenzjali li l-Uffiċċju tal-Prosekutur Pubbliku Ewropew ikun jista’ jiġbor provi minn madwar l-Unjoni kollha billi juża sett komprensiv ta’ miżuri investigattivi, filwaqt li jżomm f’moħħu l-prinċipju tal-proporzjonalità u l-ħtieġa li tinkiseb awtorizzazzjoni ġudizzjarja għal ċerti miżuri investigattivi. Dawn il-miżuri għandhom ikunu disponibbli fir-rigward tar-reati li jaqgħu fi ħdan il-mandat tal-Uffiċċju tal-Prosekutur Pubbliku Ewropew għall-finijiet tal-investigazzjonijiet u l-prosekuzzjonijiet tiegħu. Ladarba jiġu ordnati mill-Uffiċċju tal-Prosekutur Pubbliku Ewropew jew mill-awtorità ġudizzjarja kompetenti fuq talba tiegħu, huma għandhom jitwettqu skont il-liġi nazzjonali. Barra minn hekk, l-Uffiċċju tal-Prosekutur Pubbliku Ewropew għandu jkollu aċċess għas-sorsi ta’ informazzjoni rilevanti kollha, inklużi reġistri pubbliċi u privati. (29) L-użu tal-miżuri investigattivi previsti minn dan ir-regolament għandu jikkonforma mal-kundizzjonijiet stipulati fih, fosthom il-ħtieġa li tinkiseb awtorizzazzjoni ġudizzjarja għal ċerti miżuri investigattivi ta’ forza. Miżuri investigattivi oħra jistgħu jkunu soġġetti għal awtorizzazzjoni ġudizzjarja jekk din tkun meħtieġa mil-liġi nazzjonali tal-Istat Membru fejn tkun ser titwettaq il-miżura investigattiva. Ir-rekwiżiti ġenerali tal-proporzjonalità u l-ħtieġa għandhom japplikaw għall-ordinament tal-miżuri mill-Uffiċċju tal-Prosekutur Pubbliku Ewropew u għall-awtorizzazzjoni tagħhom mill-awtorità ġudizzjarja nazzjonali kompetenti skont dan ir-Regolament. (30) L-Artikolu 86 tat-Trattat jitlob li l-Uffiċċju tal-Prosekutur Pubbliku Ewropew iwettaq il-funzjonijiet tal-prosekutur, li jinkludi t-teħid ta’ deċiżjonijiet dwar l-akkuża ta’ persuna suspettata u l-għażla tal-ġurisdizzjoni. Id-deċiżjoni dwar jekk il-persuna suspettata titpoġġiex taħt akkuża għandha tittieħed mill-Prosekutur Pubbliku Ewropew sabiex ikun hemm politika komuni dwar il-prosekuzzjoni. Il-ġurisdizzjoni tal-proċess għandha tintgħażel mill-Prosekutur Pubbliku Ewropew abbażi ta’ sett ta’ kriterji trasparenti. (31) Fid-dawl tal-prinċipju ta’ prosekuzzjoni obbligatorja, l-investigazzjonijiet tal-Uffiċċju tal-Prosekutur Pubbliku Ewropew normalment għandhom iwasslu għal prosekuzzjoni fil-qrati nazzjonali kompetenti f’każijiet fejn ikun hemm provi solidi u l-ebda raġuni legali ma timpedixxi l-prosekuzzjoni. Fin-nuqqas ta’ dawn il-provi u meta ma jkun hemm l-ebda prospett qawwi li dawn il-provi jistgħu jiġu ppreżentati fil-proċess, il-każ jista’ jiġi mwarrab. Barra minn hekk, l-Uffiċċju tal-Prosekutur Pubbliku Ewropew għandu jkollu l-possibbiltà li jwarrab il-każ meta r-reat ikun wieħed minuri. Meta l-każ ma jiġix imwarrab għal dawn ir-raġunijiet iżda l-prosekuzzjoni ma tkunx iġġustifikata lanqas, l-Uffiċċju tal-Prosekutur Pubbliku Ewropew għandu jkollu l-possibbiltà li jipproponi tranżazzjoni lill-persuna suspettata, jekk dan ikun fl-interess tal-amministrazzjoni tajba tal-ġustizzja. Ir-regoli applikabbli għat-tranżazzjonijiet, u dawk li japplikaw għall-kalkolu tal-multi li għandhom jiġu imposti, għandhom jiġu ċċarati fir-regoli amministrattivi tal-Uffiċċju tal-Prosekutur Pubbliku Ewropew. L-għeluq ta’ każ permezz ta’ tranżazzjoni skont dan ir-Regolament ma għandux jaffettwa l-applikazzjoni ta’ miżuri amministrattivi mill-awtoritajiet kompetenti, sakemm dawk il-miżuri ma jkunux jirreferu għal pieni li jistgħu jiġu egwaljati ma’ pieni kriminali. (32) Il-provi ppreżentati mill-Uffiċċju tal-Prosekutur Pubbliku Ewropew lill-qorti tal-ġurijiet għandhom ikunu rikonoxxuti bħala provi ammissibbli, u għaldaqstant preżunti li jissodisfaw kwalunkwe rekwiżit ta’ prova skont il-liġi nazzjonali tal-Istat Membru fejn tkun tinsab il-qorti tal-ġurijiet, sakemm il-qorti tqishom li jirrispettaw il-ġustizzja tal-proċedura u d-drittijiet tad-difiża tal-persuna suspettata skont il-Karta tad-Drittijiet Fundamentali tal-Unjoni Ewropea. Il-qorti tal-ġurijiet ma tistax teskludi l-provi ppreżentati mill-Uffiċċju tal-Prosekutur Pubbliku Ewropew bħala inammissibbli fuq il-bażi li l-kundizzjonijiet u r-regoli għall-ġbir ta’ dik it-tip ta’ evidenza jkunu differenti skont il-liġi nazzjonali applikabbli għaliha. (33) Dan ir-Regolament jirrispetta d-drittijiet fundamentali u josserva l-prinċipji rikonoxxuti mill-Karta tad-Drittijiet Fundamentali tal-Unjoni Ewropea. Huwa jitlob li l-Uffiċċju tal-Prosekutur Pubbliku Ewropew jirrispetta, b’mod partikolari, id-dritt għal proċess ġust, id-drittijiet tad-difiża u l-preżunzjoni ta’ innoċenza, kif minquxa fl-Artikoli 47 u 48 tal-Karta. L-Artikolu 50 tal-Karta, li jipproteġi d-dritt li persuna ma tiġix ipproċessata jew ikkastigata darbtejn fi proċedimenti kriminali għall-istess reat (ne bis in idem), jassigura li ma jkun hemm l-ebda periklu doppju b’riżultat tal-prosekuzzjonijiet imressqa mill-Uffiċċju tal-Prosekutur Pubbliku Ewropew. L-attivitajiet tal-Uffiċċju tal-Prosekutur Pubbliku Ewropew għalhekk għandhom jitwettqu f’konformità sħiħa ma’ dawn id-drittijiet u r-Regolament għandu jiġi applikat u interpretat kif meħtieġ f’dan ir-rigward. (34) L-Artikolu 82(2) tat-Trattat jippermetti lill-Unjoni li tistabbilixxi regoli minimi dwar id-drittijiet tal-individwi fi proċedimenti kriminali, sabiex ikun assigurat li d-drittijiet tad-difiża u l-ġustizzja tal-proċedimenti jiġu rrispettati. Għalkemm l-Unjoni diġà stabbiliet acquis sinifikanti, xi wħud minn dawn id-drittijiet għadhom ma ġewx armonizzati skont il-liġi tal-Unjoni. Fir-rigward ta’ dawk id-drittijiet, dan ir-Regolament għandu jistabbilixxi regoli li jkunu japplikaw esklussivament għall-finijiet ta’ dan ir-Regolament. (35) Id-drittijiet tad-difiża li diġà huma previsti fil-leġiżlazzjoni rilevanti tal-Unjoni, bħad-Direttiva 2010/64/UE tal-Parlament Ewropew u tal-Kunsill tal-20 ta’ Ottubru 2010 dwar id-drittijiet għall-interpretazzjoni u għat-traduzzjoni fi proċedimenti kriminali[4], id-Direttiva 2012/13/UE tal-Parlament Ewropew u tal-Kunsill tat-22 ta’ Mejju 2012 dwar id-dritt għall-informazzjoni fi proċeduri kriminali[5], u d-[Direttiva 2013/xx/UE tal-Parlament Ewropew u tal-Kunsill ta’ xx xxxx 2013 dwar id-dritt ta’ aċċess għal avukat fi proċedimenti kriminali u d-dritt ta’ komunikazzjoni mal-arrest], kif implimentati mil-liġi nazzjonali, għandhom japplikaw għall-attivitajiet tal-Uffiċċju tal-Prosekutur Pubbliku Ewropew. Kwalunkwe persuna suspettata li fir-rigward tagħha l-Uffiċċju tal-Prosekutur Pubbliku Ewropew jibda investigazzjoni, għandha tibbenefika minnhom. (36) L-Artikolu 86(3) tat-Trattat jippermetti lil-leġiżlatur tal-Unjoni li jiddetermina r-regoli applikabbli għall-istħarriġ ġudizzjarju tal-miżuri proċedurali meħuda mill-Uffiċċju tal-Prosekutur Pubbliku Ewropew fit-twettiq tal-funzjonijiet tiegħu. Din il-kompetenza mogħtija lil-leġiżlatur tirrifletti n-natura speċifika tal-Uffiċċju tal-Prosekutur Pubbliku Ewropew, li hija differenti minn dik tal-korpi u l-aġenziji l-oħra kollha tal-Unjoni u teħtieġ regoli speċjali rigward l-istħarriġ ġudizzjarju. (37) L-Artikolu 86(2) tat-Trattat jitlob li l-Uffiċċju tal-Prosekutur Pubbliku Ewropew iwettaq il-funzjonijiet tiegħu ta’ prosekutur fil-qrati kompetenti tal-Istati Membri. L-atti mwettqa mill-Uffiċċju tal-Prosekutur Pubbliku Ewropew matul l-investigazzjonijiet tiegħu huma relatati mill-qrib mal-prosekuzzjoni li tista’ tirriżulta minnhom u għandhom effetti fl-ordni legali tal-Istati Membri. Fil-biċċa l-kbira tal-każijiet dawn se jitwettqu mill-awtoritajiet nazzjonali tal-infurzar tal-liġi li jaġixxu taħt l-istruzzjonijiet tal-Uffiċċju tal-Prosekutur Pubbliku Ewropew, xi drabi wara li jkunu kisbu l-awtorizzazzjoni ta’ qorti nazzjonali. Għalhekk huwa xieraq li l-Uffiċċju tal-Prosekutur Pubbliku Ewropew jitqies bħala awtorità nazzjonali għall-finijiet tal-istħarriġ ġudizzjarju tal-atti ta’ investigazzjoni u prosekuzzjoni tiegħu. Għalhekk, il-qrati nazzjonali għandhom jiġu fdati bl-istħarriġ ġudizzjarju tal-atti kollha ta’ investigazzjoni u prosekuzzjoni tal-Uffiċċju tal-Prosekutur Pubbliku Ewropew li jistgħu jiġu kkontestati, u l-Qorti tal-Ġustizzja tal-Unjoni Ewropea ma għandux ikollha kompetenza diretta fir-rigward ta’ dawk l-atti skont l-Artikoli 263, 265 u 268 tat-Trattat, billi tali atti ma għandhomx jitqiesu bħala atti ta’ korp tal-Unjoni għall-finijiet tal-istħarriġ ġudizzjarju. (38) Skont l-Artikolu 267 tat-Trattat, il-qrati nazzjonali jistgħu jew, f’ċerti ċirkostanzi, huma marbuta li jirreferu lill-Qorti tal-Ġustizzja mistoqsijiet għal deċiżjonijiet preliminari dwar l-interpretazzjoni jew il-validità ta’ dispożizzjonijiet tal-liġi tal-Unjoni, fosthom dan ir-Regolament, li jkunu rilevanti għall-istħarriġ ġudizzjarju tal-atti ta’ investigazzjoni u ta’ prosekuzzjoni tal-Uffiċċju tal-Prosekutur Pubbliku Ewropew. Il-qrati nazzjonali ma għandhomx ikunu jistgħu jirreferu kwistjonijiet dwar il-validità tal-atti tal-Uffiċċju tal-Prosekutur Pubbliku Ewropew lill-Qorti tal-Ġustizzja, billi dawk l-atti ma għandhomx jitqiesu bħala atti ta’ korp tal-Unjoni għall-finijiet tal-istħarriġ ġudizzjarju. (39) Għandu jiġi kkjarifikat ukoll li kwistjonijiet li jirrigwardaw l-interpretazzjoni ta’ dispożizzjonijiet tal-liġi nazzjonali li saru applikabbli permezz ta’ dan ir-Regolament, għandhom jiġu ttrattati mill-qrati nazzjonali waħedhom. Għalhekk, dawk il-qrati ma jistgħux jirreferu kwistjonijiet lill-Qorti tal-Ġustizzja relatati mal-interpretazzjoni tal-liġi nazzjonali li jirreferi għaliha dan ir-Regolament. (40) Billi t-Trattat jistipula li l-Uffiċċju tal-Prosekutur Pubbliku Ewropew għandu jiġi stabbilit mill-Eurojust, dawn għandhom jeżistu flimkien b’mod organiku, operattiv u amministrattiv, u jikkooperaw u jikkumplimentaw lil xulxin. (41) L-Uffiċċju tal-Prosekutur Pubbliku Ewropew għandu jaħdem mill-qrib ukoll ma’ istituzzjonijiet u aġenziji oħra tal-Unjoni sabiex jiffaċilita t-twettiq tal-funzjonijiet tiegħu skont dan ir-Regolament u jistabbilixxi, fejn ikun meħtieġ, arranġamenti formali dwar regoli dettaljati relatati mal-iskambju tal-informazzjoni u l-kooperazzjoni. Il-kooperazzjoni mal-Europol u l-OLAF għandha tkun ta’ importanza partikolari sabiex tiġi evitata d-duplikazzjoni u biex l-Uffiċċju tal-Prosekutur Pubbliku Ewropew ikun jista’ jikseb l-informazzjoni rilevanti li huma jkollhom għad-dispożizzjoni tagħhom kif ukoll biex juża l-analiżi tagħhom f’investigazzjonijiet speċifiċi. (42) Ir-Regolament (KE) 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ dejta personali mill-istituzzjonijiet u l-korpi tal-Komunità u dwar il-moviment liberu ta’ dak id-dejta[6] japplika għall-ipproċessar tad-dejta personali li jitwettaq mill-Uffiċċju tal-Prosekutur Pubbliku Ewropew. Dan jirrigwarda l-ipproċessar ta’ dejta personali fil-qafas tal-għanijiet u l-kompiti tal-Uffiċċju tal-Prosekutur Pubbliku Ewropew, dejta personali relatata mal-membri tal-persunal kif ukoll dejta personali amministrattiva fil-pussess tiegħu. Il-Kontrollur Ewropew għall-Protezzjoni tad-Data għandu jimmonitorja l-ipproċessar tad-dejta personali mill-Uffiċċju tal-Prosekutur Pubbliku Ewropew. Meta jkun meħtieġ, il-prinċipji stabbiliti fir-Regolament (KE) Nru 45/2001 għandhom jiġu partikolarizzati u kumplimentati fir-rigward tal-ipproċessar ta’ dejta personali operattiva mill-Uffiċċju tal-Prosekutur Pubbliku Ewropew. Meta l-Uffiċċju tal-Prosekutur Pubbliku Ewropew jittrasferixxi dejta personali operattiva lil awtorità ta’ pajjiż terz jew lil organizzazzjoni internazzjonali jew lill-Interpol bis-saħħa ta’ ftehim internazzjonali konkluż skont l-Artikolu 218 tat-Trattat, is-salvagwardji adegwati msemmija fir-rigward tal-protezzjoni tal-privatezza u d-drittijiet fundamentali u l-libertajiet tal-individwi għandhom jassiguraw li d-dispożizzjonijiet ta’ dan ir-Regolament fir-rigward tal-protezzjoni tad-dejta jiġu rrispettati. (43) Id-[Direttiva 2013/xx/UE dwar il-protezzjoni ta’ individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta] tapplika għall-ipproċessar ta’ dejta personali mill-awtoritajiet kompetenti tal-Istati Membri għall-finijiet tal-prevenzjoni, l-investigazzjoni, is-sejbien jew il-prosekuzzjoni ta’ reati kriminali jew l-eżekuzzjoni ta’ pieni kriminali. (44) Is-sistema tal-ipproċessar tad-dejta tal-Uffiċċju tal-Prosekutur Pubbliku Ewropew għandha tibni fuq is-Sistema ta’ Ġestjoni ta’ Każijiet tal-Eurojust, iżda l-fajls ta’ ħidma temporanji tiegħu għandhom jitqiesu bħala fajls ta’ każ mill-mument li tinbeda investigazzjoni. (45) Ir-reġim finanzjarju, baġitarju u tal-persunal tal-Uffiċċju tal-Prosekutur Pubbliku Ewropew għandu jsegwi l-istandards rilevanti tal-Unjoni applikabbli għall-korpi msemmija fl-Artikolu 208 tar-Regolament (UE, EURATOM) Nru 966/2012 tal-Parlament Ewropew u tal-Kunsill[7], b’kont meħud, madankollu, tal-fatt li l-kompetenza tal-Uffiċċju tal-Prosekutur Pubbliku Ewropew sabiex iwettaq investigazzjonijiet u prosekuzzjonijiet fuq livell tal-Unjoni, hija unika. L-Uffiċċju tal-Prosekutur Pubbliku Ewropew għandu jkun soġġett għal obbligu ta’ rapportar annwali. (46) Ir-regoli ġenerali tat-trasparenza applikabbli għall-aġenziji tal-Unjoni għandhom japplikaw ukoll għall-Uffiċċju tal-Prosekutur Pubbliku Ewropew iżda fir-rigward biss tal-kompiti amministrattivi tiegħu sabiex ma jiġi ppreġudikat bl-ebda mod ir-rekwiżit tal-kunfidenzjalità fil-ħidma operattiva tiegħu. Bl-istess mod, l-inkjesti amministrattivi mwettqa mill-Ombudsman Ewropew għandhom jirrispettaw ir-rekwiżit tal-kunfidenzjalità tal-Uffiċċju tal-Prosekutur Pubbliku Ewropew. (47) Skont l-Artikolu 3 tal-Protokoll (Nru 21) dwar il-pożizzjoni tar-Renju Unit u l-Irlanda fir-rigward tal-ispazju ta’ Libertà, Sigurtà u Ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, dawk l-Istati Membri nnotifikaw ix-xewqa tagħhom li [ma jipparteċipawx] fl-adozzjoni u l-applikazzjoni ta’ dan ir-Regolament. (48) Skont l-Artikoli 1 u 2 tal-Protokoll (Nru 22) dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhix qiegħda tipparteċipa fl-adozzjoni ta’ dan ir-Regolament u mhijiex marbuta minnu jew soġġetta għall-applikazzjoni tiegħu. (49) Ir-Rappreżentanti tal-Istati Membri, li ltaqgħu f’livell ta’ Kap ta’ Stat jew tal-Gvern fi Brussell fit-13 ta’ Diċembru 2003 iddeterminaw is-sede tal-Uffiċċju tal-Prosekutur Pubbliku Ewropew, ADOTTA DAN IR-REGOLAMENT: KAPITOLU I SUĠĠETT U DEFINIZZJONIJIET Artikolu 1 Suġġett Dan ir-Regolament iwaqqaf l-Uffiċċju tal-Prosekutur Pubbliku Ewropew (UPPE) u jistabbilixxi r-regoli dwar il-funzjonament tiegħu. Artikolu 2 Definizzjonijiet Għall-finijiet ta’ dan ir-Regolament, japplikaw id-definizzjonijiet li ġejjin: a) "persuna" tfisser kwalunkwe persuna fiżika jew ġuridika; b) "reati kriminali li jaffettwaw l-interessi finanzjarji tal-Unjoni" tfisser ir-reati previsti fid-Direttiva 2013/xx/UE, kif implimentati mil-liġi nazzjonali; c) "interessi finanzjarji tal-Unjoni" tfisser id-dħul, l-infiq u l-assi kollha koperti minn, akkwiżiti permezz, jew dovuti lill-baġit tal-Unjoni u lill-baġits tal-istituzzjonijiet, il-korpi, l-uffiċċji u l-aġenziji stabbiliti skont it-Trattati u l-baġits immaniġġjati u mmonitorjati minnhom; d) "dejta personali amministrattiva" tfisser id-dejta personali kollha pproċessata mill-Uffiċċju tal-Prosekutur Pubbliku Ewropew għajr id-dejta personali operattiva; e) "dejta personali operattiva" tfisser id-dejta personali kollha pproċessata mill-Uffiċċju tal-Prosekutur Pubbliku Ewropew sabiex jintlaħqu l-għanijiet stabbiliti fl-Artikolu 37. KAPITOLU II REGOLI ĠENERALI Taqsima 1 Status, organizzazzjoni u struttura tal-Uffiċċju tal-Prosekutur Pubbliku Ewropew Artikolu 3 Stabbiliment 1. L-Uffiċċju tal-Prosekutur Pubbliku Ewropew huwa stabbilit bħala korp tal-Unjoni bi struttura deċentralizzata. 2. L-Uffiċċju tal-Prosekutur Pubbliku Ewropew jkollu personalità ġuridika. 3. L-Uffiċċju tal-Prosekutur Pubbliku Ewropew jikkoopera mal-Eurojust u jistrieħ fuq l-appoġġ amministrattiv tagħha skont l-Artikolu 57. Artikolu 4 Kompiti 1. Il-kompitu tal-Uffiċċju tal-Prosekutur Pubbliku Ewropew ikun dak li jiġġieled reati kriminali li jaffettwaw l-interessi finanzjarji tal-Unjoni. 2. L-Uffiċċju tal-Prosekutur Pubbliku Ewropew ikun responsabbli għall-investigazzjoni, il-prosekuzzjoni u t-tressiq għall-ġustizzja tal-awturi ta’, u l-kompliċi fir-reati kriminali msemmija fil-paragrafu 1. F’dak ir-rigward, l-Uffiċċju tal-Prosekutur Pubbliku Ewropew għandu jmexxi u jissorvelja l-investigazzjonijiet, u jwettaq atti ta’ investigazzjoni, fosthom it-twarrib tal-każ. 3. L-Uffiċċju tal-Prosekutur Pubbliku Ewropew iwettaq il-funzjonijiet ta’ prosekutur fil-qrati kompetenti tal-Istati Membri fir-rigward tar-reati msemmija fil-paragrafu 1, inkluża l-preżentazzjoni tal-akkuża u kwalunkwe appell sad-disponiment finali tal-każ. Artikolu 5 Indipendenza u responsabbiltà 1. L-Uffiċċju tal-Prosekutur Pubbliku Ewropew ikun indipendenti. 2. L-Uffiċċju tal-Prosekutur Pubbliku Ewropew, inkluż il-Prosekutur Pubbliku Ewropew, id-Deputati tiegħu u l-persunal, il-Prosekuturi Delegati Ewropej u l-persunal nazzjonali tagħhom, ma għandhom ifittxu jew jieħdu struzzjonijiet mingħand l-ebda persuna, Stat Membru jew istituzzjoni, korp, uffiċċju jew aġenzija fit-twettiq tad-dmirijiet tagħhom. L-istituzzjonijiet, il-korpi, l-uffiċċji jew l-aġenziji tal-Unjoni u l-Istati Membri jirrispettaw l-indipendenza tal-Uffiċċju tal-Prosekutur Pubbliku Ewropew u ma għandhomx ifittxu li jinfluwenzawh fit-twettiq tal-kompiti tiegħu. 3. Il-Prosekutur Pubbliku Ewropew ikun responsabbli lejn il-Parlament Ewropew, il-Kunsill u l-Kummissjoni Ewropea għall-attivitajiet ġenerali tal-Uffiċċju tal-Prosekutur Pubbliku Ewropew, b’mod partikolari billi jippreżenta rapport annwali skont l-Artikolu 70. Artikolu 6 Struttura u organizzazzjoni tal-Uffiċċju tal-Prosekutur Pubbliku Ewropew 1. L-istruttura tal-Uffiċċju tal-Prosekutur Pubbliku Ewropew tinkludi Prosekutur Pubbliku Ewropew, id-Deputati tiegħu, il-persunal li jappoġġah fit-twettiq tal-kompiti tiegħu skont dan ir-Regolament, kif ukoll il-Prosekuturi Delegati Ewropej li jinsabu fl-Istati Membri. 2. L-Uffiċċju tal-Prosekutur Pubbliku Ewropew ikun immexxi mill-Prosekutur Pubbliku Ewropew, li jidderieġi l-attivitajiet tiegħu u jorganizza l-ħidma tiegħu. Il-Prosekutur Pubbliku Ewropew ikun assistit minn erba’ Deputati. 3. Id-Deputati jassistu lill-Prosekutur Pubbliku Ewropew fil-kompiti tiegħu kollha u jservu bħala sostituti, f’konformità mar-regoli adottati skont l-Artikolu 72(d), meta huwa/hija j/tkun assenti jew ma j/tkunx j/tista’ j/tattendi għalihom. Wieħed mid-Deputati jkun responsabbli għall-implimentazzjoni tal-baġit. 4. L-investigazzjonijiet u l-prosekuzzjonijiet tal-Uffiċċju tal-Prosekutur Pubbliku Ewropew jitwettqu mill-Prosekuturi Delegati Ewropej taħt id-direzzjoni u s-superviżjoni tal-Prosekutur Pubbliku Ewropew. Meta jitqies neċessarju fl-interess tal-investigazzjoni jew tal-prosekuzzjoni, il-Prosekutur Pubbliku Ewropew jista’ jeżerċita wkoll l-awtorità tiegħu direttament skont l-Artikolu 18(5). 5. Għandu jkun hemm mill-anqas Prosekutur Delegat Ewropew wieħed f’kull Stat Membru, li għandu jkun parti integrali mill-Uffiċċju tal-Prosekutur Pubbliku Ewropew. Il-Prosekuturi Delegati Ewropej għandhom jaġixxu bl-awtorità esklużiva tal-Prosekutur Pubbliku Ewropew u jsegwu biss l-istruzzjonijiet, il-linji gwida u d-deċiżjonijiet tiegħu meta jwettqu l-investigazzjonijiet u l-prosekuzzjonijiet assenjati lilhom. Meta jaġixxu fi ħdan il-mandat tagħhom skont dan ir-Regolament, huma għandhom ikunu indipendenti għal kollox mill-korpi tal-prosekuzzjoni nazzjonali u ma jkollhom l-ebda obbligu fir-rigward tagħhom. 6. Il-Prosekuturi Delegati Ewropej jistgħu wkoll iwettqu l-funzjoni tagħhom bħala prosekuturi nazzjonali. F’każ ta’ kompiti konfliġġenti, il-Prosekuturi Delegati Ewropej jinfurmaw lill-Prosekutur Pubbliku Ewropew li, wara konsultazzjoni mal-awtoritajiet nazzjonali kompetenti tal-prosekuzzjoni jista’, fl-interess tal-investigazzjonijiet u l-prosekuzzjonijiet tal-Uffiċċju tal-Prosekutur Pubbliku Ewropew, jordnalhom biex jagħtu prijorità lill-funzjonijiet tagħhom li joħorġu minn dan ir-Regolament. F’każijiet bħal dawn, il-Prosekutur Pubbliku Ewropew għandu jinforma immedjatament b’dan lill-awtoritajiet nazzjonali kompetenti tal-prosekuzzjoni. 7. L-atti mwettqa mill-Prosekutur Pubbliku Ewropew, il-Prosekuturi Delegati Ewropej, kwalunkwe wieħed jew waħda mill-membri tal-persunal tal-Uffiċċju tal-Prosekutur Pubbliku Ewropew jew kwalunkwe persuna oħra li taġixxi f’ismu fit-twettiq tal-kompiti tagħhom, jiġu attribwiti lill-Uffiċċju tal-Prosekutur Pubbliku Ewropew. Il-Prosekutur Pubbliku Ewropew jirrappreżenta lill-Uffiċċju tal-Prosekutur Pubbliku Ewropew fir-rigward tal-istituzzjonijiet tal-Unjoni, l-Istati Membri u partijiet terzi. 8. Meta jkun meħtieġ għall-finijiet ta’ investigazzjoni jew ta’ prosekuzzjoni, il-Prosekutur Pubbliku Ewropew jista’ jalloka temporanjament riżorsi u persunal lill-Prosekuturi Delegati Ewropej. Artikolu 7 Regoli ta’ proċedura interni tal-Uffiċċju tal-Prosekutur Pubbliku Ewropew 1. Ir-regoli ta’ proċedura interni tal-Uffiċċju tal-Prosekutur Pubbliku Ewropew jiġu adottati b’deċiżjoni tal-Prosekutur Pubbliku Ewropew, l-erba’ Deputati tiegħu u ħames Prosekuturi Delegati Ewropej, li jintgħażlu mill-Prosekutur Pubbliku Ewropew fuq il-bażi ta’ sistema ta’ rotazzjoni strettament indaqs, li tirrifletti l-firxa demografika u ġeografika tal-Istati Membri kollha. Id-deċiżjoni tittieħed b'maġġoranza sempliċi, mill-membri kollha li jkollhom vot wieħed. Meta l-voti jkunu maqsumin indaqs, il-Prosekutur Pubbliku Ewropew ikollu vot deċiżiv. 2. Ir-regoli ta’ proċedura interni jirregolaw l-organizzazzjoni tax-xogħol tal-Uffiċċju tal-Prosekutur Pubbliku Ewropew u jinkludu regoli ġenerali dwar l-allokazzjoni tal-każijiet. Taqsima 2 Ħatra u tneħħija tal-membri tal-Uffiċċju tal-Prosekutur Pubbliku Ewropew Artikolu 8 Ħatra u tneħħija tal-Prosekutur Pubbliku Ewropew 1. Il-Prosekutur Pubbliku Ewropew jinħatar mill-Kunsill bil-kunsens tal-Parlament Ewropew għal terminu ta’ tmien snin, li ma għandux jiġġedded. Il-Kunsill jaġixxi b’maġġoranza sempliċi. 2. Il-Prosekutur Pubbliku Ewropew jintgħażel minn fost persuni li ma jkun hemm l-ebda dubju dwar l-indipendenza tagħhom u li jkollhom il-kwalifiki meħtieġa għall-ħatra f’kariga ġudizzjarja għolja u l-esperjenza rilevanti fil-prosekuzzjoni. 3. L-għażla tkun ibbażata fuq sejħa miftuħa għall-kandidati, li għandha tiġi ppubblikata f'Il-Ġurnal Uffiċjali tal-Unjoni Ewropea, li warajha l-Kummissjoni tfassal u tippreżenta lista qasira lill-Parlament Ewropew u lill-Kunsill. Qabel ma tiġi ppreżentata l-lista qasira, il-Kummissjoni għandha tfittex l-opinjoni ta’ panel stabbilit minnha u kompost minn seba’ persuni magħżula minn fost membri preċedenti tal-Qorti tal-Ġustizzja, membri tal-qrati supremi nazzjonali, servizzi tal-prosekuzzjoni pubblika nazzjonali u/jew avukati ta’ kompetenza rikonoxxuta, li wieħed minnhom ikun propost mill-Parlament Ewropew, kif ukoll il-President tal-Eurojust bħala osservatur. 4. Jekk il-Prosekutur Pubbliku Ewropew ma jibqax jissodisfa l-kundizzjonijiet meħtieġa għat-twettiq tad-dmirijiet tiegħu/tagħha jew jekk ikun/tkun ħati/ħatja ta’ mġiba ħażina serja, il-Qorti tal-Ġustizzja tal-Unjoni Ewropea jista', wara rikors mill-Parlament Ewropew, il-Kunsill jew il-Kummissjoni, ikeċċih/ikeċċiha. Artikolu 9 Ħatra u tneħħija tad-Deputati tal-Prosekutur Pubbliku Ewropew 1. Id-Deputati tal-Prosekutur Pubbliku Ewropew jinħatru skont ir-regoli stabbiliti fl-Artikolu 8(1). 2. Id-Deputati tal-Prosekutur Pubbliku Ewropew jintgħażlu minn fost persuni fejn ma jkun l-ebda dubju dwar l-indipendenza tagħhom u li jkollhom il-kwalifiki meħtieġa għall-ħatra f’kariga ġudizzjarja għolja u l-esperjenza rilevanti fil-prosekuzzjoni. 3. L-għażla tkun ibbażata fuq sejħa miftuħa għall-kandidati, li għandha tiġi ppubblikata f'Il-Ġurnal Uffiċjali, li warajha l-Kummissjoni Ewropea tfassal u tippreżenta, bi qbil mal-Prosekutur Pubbliku Ewropew, lista qasira lill-Parlament Ewropew u lill-Kunsill, li tkun tirrifletti l-bilanċ demografiku u l-firxa ġeografika tal-Istati Membri. 4. Id-Deputati jistgħu jitneħħew skont ir-regoli stabbiliti fl-Artikolu 8(4), b'inizjattiva tal-Prosekutur Pubbliku Ewropew. Artikolu 10 Ħatra u tneħħija tal-Prosekuturi Delegati Ewropej 1. Il-Prosekuturi Delegati Ewropej jinħatru mill-Prosekutur Pubbliku Ewropew minn lista ta’ mill-anqas tliet kandidati, li jikkonformaw mar-rekwiżiti stabbiliti fil-paragrafu 2, ippreżentata mill-Istat(i) Membru(i) kkonċernat(i). Huma jinħatru għal terminu ta’ ħames snin, li jista’ jiġġedded. 2. Il-Prosekuturi Delegati Ewropej għandu jkollhom il-kwalifiki meħtieġa għall-ħatra f’kariga ġudizzjarja għolja u jkollhom l-esperjenza rilevanti fil-prosekuzzjoni. Ma għandux ikun hemm dubji dwar l-indipendenza tagħhom. L-Istati Membri jaħtru l-Prosekutur Delegat Ewropew bħala prosekutur skont il-liġi nazzjonali, jekk fil-mument tal-ħatra tiegħu bħala Prosekutur Delegat Ewropew huwa ma jkollux diġà dan l-istatus. 3. Il-Prosekuturi Delegati Ewropej jistgħu jitneħħew mill-Prosekutur Pubbliku Ewropew jekk huma ma jibqgħux jissodisfaw ir-rekwiżiti stabbiliti fil-paragrafu 2, jew il-kriterji applikabbli għat-twettiq tad-dmirijiet tagħhom, jew jekk ikunu nstabu ħatja ta’ mġiba ħażina serja. Il-Prosekuturi Delegati Ewropej ma għandhomx jitneħħew bħala prosekuturi nazzjonali mill-awtoritajiet nazzjonali kompetenti mingħajr il-kunsens tal-Prosekutur Pubbliku Ewropew matul it-twettiq tal-funzjonijiet tagħhom f’isem l-Uffiċċju tal-Prosekutur Pubbliku Ewropew. Taqsima 3 Prinċipji Bażiċi Artikolu 11 Prinċipji bażiċi tal-attivitajiet tal-Uffiċċju tal-Prosekutur Pubbliku Ewropew 1. L-Uffiċċju tal-Prosekutur Pubbliku Ewropew għandu jassigura li l-attivitajiet tiegħu jirrispettaw id-drittijiet minquxa fil-Karta tad-Drittijiet Fundamentali tal-Unjoni Ewropea. 2. L-azzjonijiet tal-Uffiċċju tal-Prosekutur Pubbliku Ewropew ikunu mmexxija mill-prinċipju tal-proporzjonalità msemmi fl-Artikolu 26(3). 3. L-investigazzjonijiet u l-prosekuzzjonijiet tal-Uffiċċju tal-Prosekutur Pubbliku Ewropew ikunu regolati minn dan ir-Regolament. Il-liġi nazzjonali tapplika sakemm kwistjoni ma tkunx irregolata minn dan ir-Regolament. Il-liġi nazzjonali applikabbli għandha tkun il-liġi tal-Istat Membru fejn titwettaq l-investigazzjoni jew il-prosekuzzjoni. Meta kwistjoni tkun irregolata mil-liġi nazzjonali u dan ir-Regolament, jirbaħ dan tal-aħħar. 4. L-Uffiċċju tal-Prosekutur Pubbliku Ewropew ikollu kompetenza esklużiva għall-investigazzjoni u l-prosekuzzjoni ta’ reati kriminali kontra l-interessi finanzjarji tal-Unjoni. 5. L-Uffiċċju tal-Prosekutur Pubbliku Ewropew għandu jwettaq l-investigazzjonijiet tiegħu b’mod imparzjali u jfittex il-provi kollha rilevanti, kemm dawk inkriminanti kif ukoll dawk li jiskaġunaw. 6. L-Uffiċċju tal-Prosekutur Pubbliku Ewropew jibda l-investigazzjonijiet mingħajr dewmien bla bżonn u jassigura li l-investigazzjonijiet u l-prosekuzzjonijiet jitwettqu malajr. 7. L-awtoritajiet kompetenti tal-Istati Membri jassistu u jappoġġaw attivament l-investigazzjonijiet u l-prosekuzzjonijiet tal-Uffiċċju tal-Prosekutur Pubbliku Ewropew meta jitlobhom u joqogħdu lura minn kwalunkwe azzjoni, politika jew proċedura li tista’ tittardja jew ixxekkel il-progress tagħhom. Taqsima 4 Kompetenza tal-Uffiċċju tal-Prosekutur Pubbliku Ewropew Artikolu 12 Reati kriminali li jaqgħu taħt il-kompetenza tal-Uffiċċju tal-Prosekutur Pubbliku Ewropew L-Uffiċċju tal-Prosekutur Pubbliku Ewropew ikollu l-kompetenza fir-rigward ta’ reati kriminali li jaffettwaw l-interessi finanzjarji tal-Unjoni, kif previst mid-Direttiva 2013/xx/EU u implimentat mil-liġi nazzjonali. Artikolu 13 Kompetenza anċillari 1. Meta r-reati msemmija fl-Artikolu 12 ikunu marbutin b’mod sħiħ ma’ reati kriminali għajr dawk imsemmija fl-Artikolu 12 u l-investigazzjoni u l-prosekuzzjoni konġunti tagħhom ikunu fl-interess tal-amministrazzjoni tajba tal-ġustizzja, l-Uffiċċju tal-Prosekutur Pubbliku Ewropew ikun kompetenti wkoll għal dawk ir-reati kriminali, bil-kundizzjoni li r-reati msemmija fl-Artikolu 12 ikunu preponderanti u r-reati kriminali l-oħra jkunu bbażati fuq fatti identiċi. Jekk dawk il-kundizzjonijiet ma jkunux issodisfati, l-Istat Membru li jkun kompetenti għar-reati l-oħra jkun kompetenti wkoll għar-reati msemmija fl-Artikolu 12. 2. L-Uffiċċju tal-Prosekutur Pubbliku Ewropew u l-awtoritajiet tal-prosekuzzjoni nazzjonali jikkonsultaw ma’ xulxin sabiex jiddeterminaw liema awtorità għandha l-kompetenza skont il-paragrafu 1. Fejn ikun xieraq sabiex tiġi determinata din il-kompetenza, jista’ jiġi assoċjat il-Eurojust skont l-Artikolu 57. 3. F’każ ta’ nuqqas ta’ qbil bejn l-Uffiċċju tal-Prosekutur Pubbliku Ewropew u l-awtoritajiet tal-prosekuzzjoni nazzjonali dwar il-kompetenza skont il-paragrafu 1, l-awtorità ġudizzjarja nazzjonali kompetenti sabiex tiddeċiedi dwar l-attribuzzjoni tal-kompetenzi fir-rigward tal-prosekuzzjoni fil-livell nazzjonali, tiddeċiedi dwar il-kompetenza anċillari. 4. L-istabbiliment tal-kompetenza skont dan l-Artikolu ma għandux ikun soġġett għal reviżjoni. Artikolu 14 Eżerċizzju tal-kompetenza tal-Uffiċċju tal-Prosekutur Pubbliku Ewropew L-Uffiċċju tal-Prosekutur Pubbliku Ewropew jeżerċita l-kompetenza esklużiva tiegħu għall-investigazzjoni u l-prosekuzzjoni ta’ kwalunkwe reat kriminali msemmi fl-Artikoli 12 u 13, meta tali reat ikun twettaq kompletament jew parzjalment a) fit-territorju ta’ Stat Membru wieħed jew diversi, jew b) minn wieħed miċ-ċittadini tagħhom, jew minn membri tal-persunal tal-Unjoni jew minn membri tal-Istituzzjonijiet. KAPITOLU III REGOLI TA’ PROĊEDURA DWAR L-INVESTIGAZZJONIJIET, IL-PROSEKUZZJONIJIET U L-PROĊEDIMENTI B’ĠURI Taqsima 1 Twettiq tal-investigazzjonijiet Artikolu 15 Sorsi ta’ investigazzjoni 1. L-awtoritajiet nazzjonali kollha tal-Istati Membri u l-istituzzjonijiet, il-korpi, l-uffiċċji u l-aġenziji kollha tal-Unjoni għandhom jinfurmaw immedjatament lill-Uffiċċju tal-Prosekutur Pubbliku Ewropew bi kwalunkwe mġiba li tista’ tikkostitwixxi reat li jaqa’ taħt il-kompetenza tiegħu. 2. Meta l-Prosekuturi Delegati Ewropej isiru jafu bi kwalunkwe mġiba li tista’ tikkostitwixxi reat li jaqa’ taħt il-kompetenza tal-Uffiċċju tal-Prosekutur Pubbliku Ewropew, huma jinfurmaw immedjatament lill-Prosekutur Pubbliku Ewropew. 3. L-Uffiċċju tal-Prosekutur Pubbliku Ewropew jista’ jiġbor jew jirċievi informazzjoni mingħand kwalunkwe persuna dwar imġiba li tista’ tikkostitwixxi reat li jaqa’ taħt il-kompetenza tiegħu. 4. Kull informazzjoni miġjuba għall-attenzjoni tal-Uffiċċju tal-Prosekutur Pubbliku Ewropew tiġi rreġistrata u vverifikata mill-Prosekutur Pubbliku Ewropew jew il-Prosekuturi Delegati Ewropej. Meta dawn jiddeċiedu, wara verifika, li ma jibdewx investigazzjoni, huma jagħlqu l-każ u jinnotaw ir-raġunijiet fis-Sistema ta’ Ġestjoni ta’ Każijiet. Huma jinfurmaw b’dan lill-awtorità nazzjonali, lill-istituzzjoni, il-korp, l-uffiċċju jew l-aġenzija tal-Unjoni li tkun ipprovdiet l-informazzjoni, u fuq talba tagħhom, fejn ikun xieraq, lill-persuni li jkunu pprovdew l-informazzjoni. Artikolu 16 Bidu tal-investigazzjonijiet 1. Il-Prosekutur Pubbliku Ewropew jew, f’ismu, il-Prosekuturi Delegati Ewropej, jibdew investigazzjoni permezz ta’ deċiżjoni bil-miktub meta jkun hemm bażi raġonevoli biex wieħed jemmen li jkun qiegħed jitwettaq jew twettaq reat li jaqa’ taħt il-kompetenza tal-Uffiċċju tal-Prosekutur Pubbliku Ewropew. 2. Meta l-investigazzjoni tinbeda mill-Prosekutur Pubbliku Ewropew, dan jassenja l-każ lil Prosekutur Delegat Ewropew sakemm huwa ma jkunx jixtieq iwettaq l-investigazzjoni huwa stess skont il-kriterji stabbiliti fl-Artikolu 18(5). Meta l-investigazzjoni tinbeda minn Prosekutur Delegat Ewropew, dan għandu jinforma immedjatament lill-Prosekutur Pubbliku Ewropew. Malli jirċievi tali notifika, il-Prosekutur Pubbliku Ewropew jivverifika li ma tkunx diġà nbdiet investigazzjoni minnu jew minn Prosekutur Delegat Ewropew ieħor. Fl-interess tal-effiċjenza tal-investigazzjoni, il-Prosekutur Pubbliku Ewropew jista’ jassenja l-każ lil Prosekutur Delegat Ewropew ieħor jew jiddeċiedi li jieħu l-każ huwa stess skont il-kriterji stabbiliti fl-Artikolu 18(5). Artikolu 17 Miżuri u riferimenti urġenti 1. Meta tkun meħtieġa azzjoni urġenti fir-rigward ta’ reat li jaqa’ taħt il-kompetenza tal-Uffiċċju tal-Prosekutur Pubbliku Ewropew, l-awtoritajiet nazzjonali jieħdu kwalunkwe miżura urġenti sabiex jassiguraw investigazzjoni u prosekuzzjoni effettivi. L-awtoritajiet nazzjonali sussegwentement jirreferu l-każ mingħajr dewmien lill-Uffiċċju tal-Prosekutur Pubbliku Ewropew. F’dak il-każ, l-Uffiċċju tal-Prosekutur Pubbliku Ewropew jikkonferma, jekk ikun possibbli fi żmien 48 siegħa mill-bidu tal-investigazzjoni, il-miżuri meħuda mill-awtoritajiet nazzjonali, anki jekk tali miżuri jkunu ttieħdu u twettqu skont regoli differenti minn dawk ta’ dan ir-Regolament. 2. Fi kwalunkwe stadju tal-investigazzjoni, meta l-każ iqajjem dubji dwar il-kompetenza tiegħu, l-Uffiċċju tal-Prosekutur Pubbliku Ewropew jista’ jikkonsulta lill-awtoritajiet tal-prosekuzzjoni nazzjonali sabiex jiddetermina liema awtorità jkollha l-kompetenza. Sakemm tittieħed deċiżjoni dwar il-kompetenza, l-Uffiċċju tal-Prosekutur Pubbliku Ewropew jieħu kwalunkwe miżura urġenti neċessarja biex jassigura l-investigazzjoni u l-prosekuzzjoni effettivi tal-każ. Fejn tiġi stabbilita l-kompetenza tal-awtorità nazzjonali, l-awtorità nazzjonali tikkonferma fi żmien 48 siegħa mill-bidu tal-investigazzjoni nazzjonali l-miżuri urġenti meħuda mill-Uffiċċju tal-Prosekutur Pubbliku Ewropew. 3. Meta investigazzjoni mibdija mill-Uffiċċju tal-Prosekutur Pubbliku Ewropew tiżvela li l-imġiba soġġetta għall-investigazzjoni tikkostitwixxi reat kriminali, li ma jaqax taħt il-kompetenza tiegħu, l-Uffiċċju tal-Prosekutur Pubbliku Ewropew jirreferi l-każ mingħajr dewmien lill-awtoritajiet nazzjonali kompetenti tal-infurzar tal-liġi u ġudizzjarji. 4. Meta investigazzjoni mibdija mill-awtoritajiet nazzjonali suċċessivament tiżvela li l-imġiba tikkostitwixxi reat li jaqa’ taħt il-kompetenza tal-Uffiċċju tal-Prosekutur Pubbliku Ewropew, l-awtoritajiet nazzjonali jirreferu l-każ mingħajr dewmien lill-Uffiċċju tal-Prosekutur Pubbliku Ewropew. F’dak il-każ, l-Uffiċċju tal-Prosekutur Pubbliku Ewropew jikkonferma, jekk ikun possibbli fi żmien 48 siegħa mill-bidu tal-investigazzjoni tiegħu, il-miżuri meħuda mill-awtoritajiet nazzjonali, anki jekk dawk il-miżuri jkunu ttieħdu u twettqu skont regoli differenti minn dawk ta’ dan ir-Regolament. Artikolu 18 Twettiq tal-investigazzjoni 1. Il-Prosekutur Delegat Ewropew magħżul imexxi l-investigazzjoni f’isem u taħt l-istruzzjonijiet tal-Prosekutur Pubbliku Ewropew. Il-Prosekutur Delegat Ewropew magħżul jista’ jew iwettaq il-miżuri ta’ investigazzjoni waħdu jew jagħti struzzjonijiet lill-awtoritajiet kompetenti tal-infurzar tal-liġi fl-Istat Membru fejn ikun jinstab. Dawn l-awtoritajiet jikkonformaw mal-istruzzjonijiet tal-Prosekutur Delegat Ewropew u jwettqu l-miżuri investigattivi assenjati lilhom. 2. F’każijiet transfruntieri, fejn il-miżuri investigattivi jkunu jridu jitwettqu fi Stat Membru li ma jkunx dak fejn tkun inbdiet l-investigazzjoni, il-Prosekutur Delegat Ewropew li jkun bdieha, jew li lilu jkun ġie assenjat il-każ mill-Prosekutur Pubbliku Ewropew jaġixxi f’konsultazzjoni mill-qrib mal-Prosekutur Delegat Ewropew fejn tkun trid titwettaq il-miżura investigattiva. Dak il-Prosekutur Delegat Ewropew jew iwettaq il-miżuri investigattivi huwa stess jew jagħti struzzjonijiet lill-awtoritajiet nazzjonali kompetenti biex iwettquhom. 3. F’każijiet transfruntieri, il-Prosekutur Pubbliku Ewropew jista’ jassoċja diversi Prosekuturi Delegati Ewropew mal-investigazzjoni u jistabbilixxi timijiet konġunti. Huwa jista’ jordna lil kwalunkwe Prosekutur Delegat Ewropew biex jiġbor l-informazzjoni rilevanti jew biex iwettaq miżuri investigattivi speċifiċi f’ismu. 4. Il-Prosekutur Pubbliku Ewropew jimmonitorja l-investigazzjonijiet imwettqa mill-Prosekuturi Delegati Ewropej u jassigura l-koordinazzjoni tagħhom. Huwa jagħtihom struzzjonijiet fejn meħtieġ. 5. Il-Prosekutur Pubbliku Ewropew jista’ jalloka mill-ġdid il-każ lil Prosekutur Delegat Ewropew ieħor jew imexxi l-investigazzjoni huwa stess jekk dan jinħass neċessarju fl-interess tal-effiċjenza tal-investigazzjoni jew tal-prosekuzzjoni fuq il-bażi ta’ wieħed jew aktar mill-kriterji li ġejjin: a) is-serjetà tar-reat; b) ċirkustanzi speċifiċi relatati mal-istatus tal-allegat trasgressur; c) ċirkustanzi speċifiċi relatati mad-dimensjoni transfruntiera tal-investigazzjoni; d) in-nuqqas ta’ disponibbiltà ta’ awtoritajiet nazzjonali ta’ investigazzjoni; jew e) talba tal-awtoritajiet kompetenti tal-Istat Membru rilevanti. 6. Meta l-investigazzjoni titwettaq mill-Prosekutur Pubbliku Ewropew direttament, dan jinforma lill-Prosekutur Delegat Ewropew fl-Istat Membru fejn ikunu jridu jitwettqu l-miżuri ta’ investigazzjoni. Kwalunkwe miżura ta’ investigazzjoni mwettqa mill-Prosekutur Pubbliku Ewropew titwettaq f’kollaborazzjoni mal-awtoritajiet tal-Istat Membru li t-territorju tiegħu jkun ikkonċernat. Il-miżuri ta’ forza jitwettqu mill-awtoritajiet nazzjonali kompetenti. 7. L-investigazzjonijiet imwettqa bl-awtorità tal-Uffiċċju tal-Prosekutur Pubbliku Ewropew ikunu protetti bir-regoli dwar is-segretezza professjonali skont il-leġiżlazzjoni applikabbli tal-Unjoni. L-awtoritajiet li jipparteċipaw fl-investigazzjonijiet tal-Uffiċċju tal-Prosekutur Pubbliku Ewropew huma marbutin ukoll li jirrispettaw is-segretezza professjonali kif previst skont il-liġi nazzjonali applikabbli. Artikolu 19 Tneħħija ta’ privileġġi jew immunitajiet 1. Meta l-investigazzjonijiet tal-Uffiċċju tal-Prosekutur Pubbliku Ewropew jinvolvu persuni protetti bi privileġġi jew immunitajiet skont il-liġi nazzjonali, u tali privileġġ jew immunità jippreżentaw ostakolu għall-investigazzjoni speċifika li tkun qiegħda titwettaq, l-Uffiċċju tal-Prosekutur Pubbliku Ewropew jagħmel talba motivata bil-miktub għat-tneħħija tagħhom skont il-proċeduri stabbiliti fil-liġi nazzjonali. 2. Meta l-investigazzjonijiet tal-Uffiċċju tal-Prosekutur Pubbliku Ewropew jinvolvu persuni protetti bi privileġġi jew immunitajiet skont il-liġi tal-Unjoni, b’mod partikolari l-Protokoll dwar il-privileġġi u l-immunitajiet tal-Unjoni Ewropea, u tali privileġġ jew immunità jippreżentaw ostakolu għal investigazzjoni speċifika li tkun qiegħda titwettaq, l-Uffiċċju tal-Prosekutur Pubbliku Ewropew jagħmel talba motivata bil-miktub għat-tneħħija tagħhom skont il-proċeduri stabbiliti fil-liġi tal-Unjoni. Taqsima 2 Ipproċessar tal-informazzjoni Artikolu 20 Aċċess għall-informazzjoni mill-Uffiċċju tal-Prosekutur Pubbliku Ewropew Mill-mument li jirreġistra każ, l-Uffiċċju tal-Prosekutur Pubbliku Ewropew għandu jkun kapaċi jikseb kwalunkwe informazzjoni rilevanti maħżuna fil-bażijiet tad-dejta nazzjonali tal-investigazzjoni kriminali u tal-infurzar tal-liġi, kif ukoll kwalunkwe reġistru rilevanti ieħor tal-awtoritajiet pubbliċi, jew ikollu aċċess għal tali informazzjoni permezz tal-Prosekuturi Delegati Ewropej. Artikolu 21 Ġbir tal-informazzjoni 1. Meta jkun meħtieġ għall-iskop tal-investigazzjonijiet tiegħu, l-Uffiċċju tal-Prosekutur Pubbliku Ewropew jikseb b'talba tiegħu, mingħand il-Eurojust u l-Europol, kwalunkwe informazzjoni rilevanti dwar reat li jaqa’ taħt il-kompetenza tiegħu, u jista’ jitlob ukoll lill-Europol sabiex tipprovdi appoġġ analitiku għal investigazzjoni speċifika mwettqa mill-Uffiċċju tal-Prosekutur Pubbliku Ewropew. 2. L-istituzzjonijiet, il-korpi, l-uffiċċji u l-aġenziji tal-Unjoni u l-awtoritajiet tal-Istati Membri jipprovdu l-għajnuna u l-informazzjoni neċessarja lill-Uffiċċju tal-Prosekutur Pubbliku Ewropew meta jitlobha. Artikolu 22 Sistema ta’ Ġestjoni ta’ Każijiet, indiċi u fajls ta’ ħidma temporanji 1. L-Uffiċċju tal-Prosekutur Pubbliku Ewropew jistabbilixxi Sistema ta’ Ġestjoni ta’ Każijiet komposta minn fajls ta’ ħidma temporanji u indiċi li jinkludi dejta personali kif imsemmija fl-Anness u dejta mhux personali. 2. L-għan tas-Sistema ta’ Ġestjoni ta’ Każijiet ikun li: a) issostni l-ġestjoni tal-investigazzjonijiet u l-prosekuzzjonijiet imwettqa mill-Uffiċċju tal-Prosekutur Pubbliku Ewropew, b’mod partikolari permezz tal-kontroreferenzjar tal-informazzjoni; b) tiffaċilita l-aċċess għall-informazzjoni dwar investigazzjonijiet u prosekuzzjonijiet li jkunu għaddejjin; c) tiffaċilita l-monitoraġġ tal-legalità u l-konformità mad-dispożizzjonijiet ta’ dan ir-Regolament fir-rigward tal-ipproċessar ta’ dejta personali. 3. Is-Sistema ta’ Ġestjoni ta’ Każijiet tista’ tiġi mqabbda mal-konnessjoni ta’ telekomunikazzjoni sigura msemmija fl-Artikolu 9 tad-Deċiżjoni 2008/976/ĠAI[8]. 4. L-indiċi jinkludi referenzi għall-fajls ta’ ħidma temporanji pproċessati fil-qafas tax-xogħol tal-Uffiċċju tal-Prosekutur Pubbliku Ewropew u ma jista’ jinkludi l-ebda dejta personali għajr dik imsemmija fil-punti minn (a) sa (i), (k) u (m) tal-punt (1) u fil-punt 2 tal-Anness. 5. Fit-twettiq tad-dmirijiet tiegħu skont dan ir-Regolament, l-Uffiċċju tal-Prosekutur Pubbliku Ewropew jista’ jipproċessa dejta dwar il-każijiet individwali li jkun qiegħed jaħdem fuqhom f’fajl ta’ ħidma temporanju. L-Uffiċċju tal-Prosekutur Pubbliku Ewropew jippermetti lill-Uffiċjal tal-Protezzjoni tad-Dejta previst fl-Artikolu 41 li jkollu aċċess għall-fajl ta’ ħidma temporanju. L-Uffiċċju tal-Prosekutur Pubbliku Ewropew jinforma lill-Uffiċjal tal-Protezzjoni tad-Dejta kull darba li jinfetaħ fajl ta’ ħidma temporanju ġdid li jkun fih dejta personali. 6. Għall-ipproċessar ta’ dejta personali relatata ma’ każijiet, l-Uffiċċju tal-Prosekutur Pubbliku Ewropew ma jista’ jistabbilixxi l-ebda fajl ta’ dejta awtomatizzat għajr is-Sistema ta’ Ġestjoni ta’ Każijiet jew fajl ta’ ħidma temporanju. Artikolu 23 Funzjonament tal-fajls ta’ ħidma temporanji u l-indiċi 1. L-Uffiċċju tal-Prosekutur Pubbliku Ewropew jiftaħ fajl ta’ ħidma temporanju għal kull każ li fir-rigward tiegħu tkun ġiet trażmessa informazzjoni sakemm dik it-trażmissjoni tkun skont dan ir-Regolament jew strumenti legali oħra applikabbli. L-Uffiċċju tal-Prosekutur Pubbliku Ewropew ikun responsabbli għall-ġestjoni tal-fajls ta’ ħidma temporanji li jiftaħ. 2. L-Uffiċċju tal-Prosekutur Pubbliku Ewropew jiddeċiedi, fuq bażi ta’ każ b’każ, jekk iżommx il-fajl ta’ ħidma temporanju ristrett jew jekk jagħtix aċċess għalih jew għal partijiet minnu lil membri tal-persunal tiegħu, fejn meħtieġ sabiex dan il-persunal ikun jista’ jwettaq il-kompiti tiegħu. 3. L-Uffiċċju tal-Prosekutur Pubbliku Ewropew jiddeċiedi liema informazzjoni relatata ma’ fajl ta’ ħidma temporanju tiddaħħal fl-indiċi. Sakemm ma jiġix deċiż mod ieħor mill-Prosekutur Pubbliku Ewropew, l-informazzjoni rreġistrata u soġġetta għal verifika skont l-Artikolu 15(4) ma għandhiex tiddaħħal fl-indiċi. Artikolu 24 Aċċess għas-Sistema ta’ Ġestjoni ta’ Każijiet Il-Prosekuturi Delegati Ewropej u l-persunal tagħhom, safejn ikunu konnessi mas-Sistema ta’ Ġestjoni ta’ Każijiet, jista’ jkollhom aċċess biss għal: a) l-indiċi, sakemm tali aċċess ma jkunx ġie miċħud b’mod espliċitu; b) fajls ta’ ħidma temporanji miftuħin mill-Uffiċċju tal-Prosekutur Pubbliku Ewropew, relatati ma’ investigazzjonijiet jew prosekuzzjonijiet li jkunu għaddejjin fl-Istat Membru tagħhom; c) fajls ta’ ħidma temporanji miftuħin mill-Uffiċċju tal-Prosekutur Pubbliku Ewropew, relatati ma’ investigazzjonijiet jew prosekuzzjonijiet li jkunu għaddejjin fi Stat Membru ieħor, sakemm dawn jirrigwardaw investigazzjonijiet jew prosekuzzjonijiet li jkunu qegħdin jitwettqu fl-Istat Membru tagħhom. Taqsima 3 Miżuri ta’ investigazzjoni Artikolu 25 L-awtorità tal-Uffiċċju tal-Prosekutur Pubbliku Ewropew sabiex jinvestiga 1. Għall-finijiet tal-investigazzjonijiet u l-prosekuzzjonijiet imwettqa mill-Uffiċċju tal-Prosekutur Pubbliku Ewropew, it-territorju tal-Istati Membri tal-Unjoni jitqies bħala spazju ġuridiku uniku li fih l-Uffiċċju tal-Prosekutur Pubbliku Ewropew jista’ jeżerċita l-kompetenza tiegħu. 2. Meta l-Uffiċċju tal-Prosekutur Pubbliku Ewropew jiddeċiedi li jeżerċita l-kompetenza tiegħu fuq reat li jkun twettaq parzjalment jew kompletament barra mit-territorju tal-Istati Membri minn wieħed miċ-ċittadini tagħhom, minn membri tal-persunal tal-Unjoni jew minn membri tal-Istituzzjonijiet, dan ifittex l-għajnuna biex jikseb il-kooperazzjoni tal-pajjiż terz ikkonċernat skont l-istrumenti u l-proċeduri msemmija fl-Artikolu 59. Artikolu 26 Miżuri ta’ investigazzjoni 1. L-Uffiċċju tal-Prosekutur Pubbliku Ewropew ikollu s-setgħa li jitlob jew jordna l-miżuri investigattivi li ġejjin meta jeżerċita l-kompetenza tiegħu: a) ifittex kwalunkwe bini, art, mezzi tat-trasport, dar privata, ħwejjeġ u kwalunkwe proprjetà personali oħra jew sistema tal-kompjuter; b) jikseb il-preżentazzjoni ta’ kwalunkwe oġġett jew dokument rilevanti, jew ta’ dejta maħżuna f’kompjuter, inkluż dejta dwar it-traffiku u dejta dwar il-kontijiet bankarji, kriptata jew dekriptata, fil-forma oriġinali jew f’xi forma oħra speċifikata; c) jissiġilla bini u mezzi tat-trasport u l-iffriżar ta’ dejta, biex jippreserva l-integrità tagħhom, biex jevita t-telf jew il-kontaminazzjoni tal-provi u biex jassigura l-possibbiltà ta’ konfiska; d) jiffriża assi jew rikavat minn attività kriminali, inkluż l-iffriżar ta’ assi, jekk dawn ikunu mistennija li jkunu soġġetti għal konfiska mill-qorti tal-ġurijiet u jkun hemm raġuni biex wieħed jemmen li s-sid, il-pussessur jew il-kontrollur se jfittex li jiffrustra s-sentenza li tordna l-konfiska; e) jinterċetta telekomunikazzjonijiet, inkluża posta elettronika, lejn u mill-persuna suspettata, fuq kwalunkwe konnessjoni tat-telekomunikazzjoni li l-persuna suspettata tkun qiegħda tuża; f) iwettaq sorveljanza f’ħin reali tat-telekomunikazzjonijiet billi jordna t-trasmissjoni immedjata tad-dejta dwar it-traffiku tat-telekomunikazzjonijiet sabiex tiġi lokalizzata l-persuna suspettata u jiġu identifikati l-persuni li kienu f’kuntatt miegħu f’ħin speċifiku; g) jimmonitorja t-tranżazzjonijiet finanzjarji, billi jordna lil kwalunkwe istituzzjoni finanzjarja jew ta’ kreditu sabiex tinforma lill-Uffiċċju tal-Prosekutur Pubbliku Ewropew, f’ħin reali, bi kwalunkwe tranżazzjoni finanzjarja mwettqa permezz ta’ xi kont speċifiku miżmum jew ikkontrollat mill-persuna suspettata jew xi kontijiet oħra li raġonevolment ikunu maħsuba li jintużaw b’rabta mar-reat; h) jiffriża tranżazzjonijiet finanzjarji futuri, billi jordna lil kwalunkwe istituzzjoni finanzjarja jew ta’ kreditu biex ma twettaq l-ebda tranżazzjoni finanzjarja li tinvolvi xi kont jew kontijiet speċifikati miżmuma jew ikkontrollati mill-persuna suspettata; i) iwettaq miżuri ta’ sorveljanza f’postijiet mhux pubbliċi, billi jordna s-sorveljanza vidjow u awdjo sigrieta ta’ postijiet li mhumiex pubbliċi, eskluża s-sorveljenza vidjow ta’ djar privati, u r-reġistrazzjoni tar-riżultati tagħha; j) iwettaq investigazzjonijiet sigrieti, billi jordna uffiċjal sabiex jaġixxi b’mod sigriet jew taħt identità falza; k) isejjaħ persuni suspettati u xhieda, meta jkun hemm raġunijiet raġonevoli biex wieħed jemmen li dawn jistgħu jipprovdu informazzjoni utli għall-investigazzjoni; l) iwettaq miżuri ta’ identifikazzjoni, billi jordna t-teħid ta’ ritratti, ir-reġistrazzjoni viżwali ta’ persuni u r-reġistrazzjoni tal-karatteristiċi bijometriċi ta’ persuna; m) jikkonfiska oġġetti li jkunu meħtieġa bħala provi; n) jaċċessa bini u jieħu kampjuni ta’ prodotti; o) jispezzjona mezzi tat-trasport, meta tkun teżisti bażi raġonevoli biex wieħed jemmen li jkunu qed jiġu trasportati oġġetti relatati mal-investigazzjoni; p) iwettaq miżuri sabiex jillokalizza u jikkontrolla persuni, sabiex jiġi stabbilit fejn tkun qiegħda persuna; q) jillokalizza u jittraċċa kwalunkwe oġġett permezz ta’ mezzi tekniċi, inkluża l-konsenja kkontrollata ta’ oġġetti u tranżazzjonijiet finanzjarji kkontrollati; r) iwettaq sorveljanza mmirata f’postijiet pubbliċi tal-persuni suspettati u persuni terzi; s) jikseb aċċess għal reġistri pubbliċi nazzjonali jew Ewropej u reġistri miżmuma minn entitajiet privati f’interess pubbliku; t) jinterroga lill-persuna suspettata u xhieda; u) jaħtar esperti, ex officio jew fuq talba tal-persuna suspettata, meta jkun meħtieġ għarfien speċjalizzat. 2. L-Istati Membri jassiguraw li l-miżuri msemmija fil-paragrafu 1 ikunu jistgħu jintużaw fl-investigazzjonijiet u l-prosekuzzjonijiet imwettqa mill-Uffiċċju tal-Prosekutur Pubbliku Ewropew. Tali miżuri jkunu soġġetti għall-kundizzjonijiet previsti f’dan l-Artikolu u dawk stipulati fil-liġi nazzjonali. Miżuri ta’ investigazzjoni għajr dawk imsemmija fil-paragrafu 1 jistgħu jiġu ordnati jew mitluba mill-Uffiċċju tal-Prosekutur Pubbliku Ewropew biss jekk ikunu disponibbli skont il-liġi tal-Istat Membru fejn tkun ser titwettaq il-miżura. 3. Il-miżuri investigattivi individwali msemmija fil-paragrafu 1 ma għandhomx jiġu ordnati mingħajr raġunijiet raġonevoli u jekk mezzi inqas invadenti jistgħu jilħqu l-istess għan. 4. L-Istati Membri jassiguraw li l-miżuri investigattivi msemmija fil-punti (a) - (j) tal-paragrafu 1 ikunu soġġetti għall-awtorizzazzjoni mill-awtorità ġudizzjarja kompetenti tal-Istat Membru fejn ikunu jridu jitwettqu. 5. Il-miżuri investigattivi msemmija fil-punti (k) – (u) tal-paragrafu 1 ikunu soġġetti għall-awtorizzazzjoni ġudizzjarja jekk din tkun meħtieġa mil-liġi nazzjonali tal-Istat Membru fejn tkun trid titwettaq il-miżura ta’ investigazzjoni. 6. Jekk il-kundizzjonijiet stipulati f’dan l-Artikolu kif ukoll dawk applikabbli skont il-liġi nazzjonali għall-awtorizzazzjoni tal-miżura soġġetta għat-talba jkunu ssodisfati, l-awtorizzazzjoni tingħata fi żmien 48 siegħa fil-forma ta’ deċiżjoni bil-miktub u motivata mill-awtorità ġudizzjarja kompetenti. 7. L-Uffiċċju tal-Prosekutur Pubbliku Ewropew jista’ jitlob mingħand l-awtorità ġudizzjarja kompetenti l-arrest jew l-arrest preventiv tal-persuna suspettata skont il-liġi nazzjonali. Taqsima 4 Tmiem tal-investigazzjoni u setgħat tal-prosekuzzjoni Artikolu 27 Prosekuzzjoni quddiem il-qrati nazzjonali 1. Il-Prosekutur Pubbliku Ewropew u l-Prosekuturi Delegati Ewropej ikollhom l-istess setgħat bħall-prosekuturi pubbliċi nazzjonali fir-rigward tal-prosekuzzjoni u t-tressiq ta’ każ għall-ġustizzja, b’mod partikolari s-setgħa li jippreżentaw motivi għal proċess (trial pleas), jipparteċipaw fit-teħid tal-provi u jeżerċitaw ir-rimedji disponibbli. 2. Meta l-Prosekutur Delegat Ewropew kompetenti jqis l-investigazzjoni bħala konkluża, huwa jissottometti sommarju tal-każ flimkien ma’ abbozz tal-akkuża u l-lista tal-provi lill-Prosekutur Pubbliku Ewropew għal reviżjoni. Meta huwa ma jagħtix struzzjonijiet għat-twarrib tal-każ skont l-Artikolu 28, il-Prosekutur Pubbliku Ewropew jagħti struzzjoni lill-Prosekutur Delegat Ewropew biex iressaq il-każ quddiem il-qorti nazzjonali kompetenti flimkien ma’ akkuża, jew jirreferih lura għal aktar investigazzjoni. Il-Prosekutur Pubbliku Ewropew jista’ jressaq ukoll il-każ quddiem il-qorti nazzjonali kompetenti huwa stess. 3. L-akkuża ppreżentata lill-qorti nazzjonali kompetenti telenka l-provi li se jiġu ppreżentati fil-proċess. 4. Il-Prosekutur Pubbliku Ewropew jagħżel, f’konsultazzjoni mill-qrib mal-Prosekutur Delegat Ewropew li jissottometti l-każ u filwaqt li jżomm f’moħħu l-amministrazzjoni tajba tal-ġustizzja, il-ġurisdizzjoni tal-proċess u jiddetermina l-qorti nazzjonali kompetenti billi jikkunsidra l-kriterji li ġejjin: a) il-post fejn twettaq ir-reat, jew fil-każ ta’ diversi reati, il-post fejn twettqu l-biċċa l-kbira tar-reati; b) il-post fejn il-persuna suspettata jkollha r-residenza abitwali tagħha; c) il-post fejn ikunu qegħdin il-provi; d) il-post fejn il-vittmi diretti jkollhom ir-residenza abitwali tagħhom. 5. Meta jkun meħtieġ għall-finijiet tal-irkupru, is-segwitu amministrattiv jew il-monitoraġġ, il-Prosekutur Pubbliku Ewropew javża lill-awtoritajiet nazzjonali kompetenti, lill-persuni interessati u lill-istituzzjonijiet, il-korpi u l-aġenziji rilevanti tal-Unjoni, dwar l-akkuża. Artikolu 28 Twarrib tal-każ 1. Il-Prosekutur Pubbliku Ewropew iwarrab il-każ meta l-prosekuzzjoni tkun saret impossibbli minħabba xi waħda mir-raġunijiet li ġejjin: a) il-mewt tal-persuna suspettata; b) l-imġiba soġġetta għall-investigazzjoni ma tammontax għal reat kriminali; c) amnestija jew immunità mogħtija lill-persuna suspettata; d) l-iskadenza tal-limitu statutorju nazzjonali għall-prosekuzzjoni; e) il-persuna suspettata tkun diġà ġiet finalment meħlusa jew kundannata dwar l-istess fatt fl-Unjoni jew il-każ ikun ġie ttrattat skont l-Artikolu 29. 2. Il-Prosekutur Pubbliku Ewropew jista’ jwarrab il-każ għal kwalunkwe waħda mir-raġunijiet li ġejjin: a) ir-reat ikun reat minuri skont il-liġi nazzjonali li timplimenta d-Direttiva 2013/XX/EU dwar il-ġlieda kontra l-frodi li jaffettwaw l-interessi finanzjarji tal-Unjoni permezz tal-liġi kriminali; b) nuqqas ta’ provi rilevanti. 3. L-Uffiċċju tal-Prosekutur Pubbliku Ewropew jista’ jirreferi l-każijiet imwarrba minnu lill-OLAF jew lill-awtoritajiet amministrattivi jew ġudizzjarji nazzjonali kompetenti għal irkupru, segwitu amministrattiv ieħor jew monitoraġġ. 4. Meta l-investigazzjoni tkun inbdiet fuq il-bażi ta’ informazzjoni pprovduta mill-parti danneġġata, l-Uffiċċju tal-Prosekutur Pubbliku Ewropew jinforma b’dan lil dik il-parti. Artikolu 29 Tranżazzjoni 1. Meta l-każ ma jiġix imwarrab u dan iservi l-iskop tal-amministrazzjoni tajba tal-ġustizzja, l-Uffiċċju tal-Prosekutur Pubbliku Ewropew jista’, wara li jkun ġie kkumpensat id-dannu, jipproponi lill-persuna suspettata li tħallas multa ta’ somma f’daqqa li, ladarba titħallas, tkun tfisser it-twarrib finali tal-każ (tranżazzjoni). Jekk il-persuna suspettata taqbel, hija tħallas il-multa ta’ somma f’daqqa lill-Unjoni. 2. L-Uffiċċju tal-Prosekutur Pubbliku Ewropew jissorvelja l-ġbir tal-pagament finanzjarju involut fit-tranżazzjoni. 3. Meta t-tranżazzjoni tiġi aċċettata u mħallsa mill-persuna suspettata, il-Prosekutur Pubbliku Ewropew finalment iwarrab il-każ u jinnotifika uffiċjalment lill-awtoritajiet nazzjonali kompetenti tal-infurzar tal-liġi u ġudizzjarji u għandu jinforma b’dan lill-istituzzjonijiet, il-korpi u l-aġenziji rilevanti tal-Unjoni. 4. It-twarrib imsemmi fil-paragrafu 3 ma għandux ikun soġġett għal stħarriġ ġudizzjarju. Taqsima 5 AMMISSIBILITÀ TAL-PROVI Artikolu 30 Ammissibilità tal-provi 1. Il-provi ppreżentati mill-Uffiċċju tal-Prosekutur Pubbliku Ewropew lill-qorti tal-ġurijiet, meta l-qorti tikkunsidra li l-ammissibilità tagħhom ma taffettwax ħażin il-ġustizzja tal-proċedura jew id-drittijiet tad-difiża kif minquxa fl-Artikoli 47 u 48 tal-Karta tad-Drittijiet Fundamentali tal-Unjoni Ewropea, jiġu ammessi fil-proċess mingħajr l-ebda validazzjoni jew proċess legali simili anki jekk il-liġi nazzjonali tal-Istat Membru fejn tkun tinsab il-qorti tipprovdi għal regoli differenti dwar il-ġbir jew il-preżentazzjoni ta’ tali provi. 2. Ladarba l-provi jiġu ammessi, il-kompetenza tal-qrati nazzjonali sabiex jivvalutaw liberament il-provi ppreżentati mill-Uffiċċju tal-Prosekutur Pubbliku Ewropew, ma għandhiex tiġi affettwata. Taqsima 6 Konfiska Artikolu 31 Disponiment tal-assi kkonfiskati Meta wara talba tal-Uffiċċju tal-Prosekutur Pubbliku Ewropew, il-qorti nazzjonali kompetenti tiddeċiedi, permezz ta’ deċiżjoni finali, li tikkonfiska kwalunkwe proprjetà relatata ma’, jew rikavat minn reat li jaqa’ fil-kompetenza tal-Uffiċċju tal-Prosekutur Pubbliku Ewropew, il-valur monetarju ta’ tali proprjetà jew rikavat jiġi trasferit fil-baġit tal-Unjoni, sal-punt meħtieġ biex jikkumpensa għall-preġudizzju kkawżat lill-Unjoni. KAPITOLU IV SALVAGWARDJI PROĊEDURALI Artikolu 32 Kamp ta’ applikazzjoni tad-drittijiet tal-persuni suspettati u tal-persuni akkużati kif ukoll ta’ persuni oħra involuti 1. L-attivitajiet tal-Uffiċċju tal-Prosekutur Pubbliku Ewropew jitwettqu f’konformità sħiħa mad-drittijiet tal-persuni suspettati kif minquxa fil-Karta tad-Drittijiet Fundamentali tal-Unjoni Ewropea, inkluż id-dritt ta’ proċess ġust u d-drittijiet tad-difiża. 2. Kwalunkwe persuna suspettata u persuna akkużata involuta fil-proċedimenti tal-Uffiċċju tal-Prosekutur Pubbliku Ewropew, bħala minimu, ikollha d-drittijiet proċedurali li ġejjin kif previsti fil-leġiżlazzjoni tal-Unjoni u l-liġi nazzjonali tal-Istat Membru: (a) id-dritt għall-interpretazzjoni u t-traduzzjoni, kif previst fid-Direttiva 2010/64/UE tal-Parlament Ewropew u tal-Kunsill, (b) id-dritt għall-informazzjoni u l-aċċess għall-materjali tal-każ, kif previsti fid-Direttiva 2012/13/UE tal-Parlament Ewropew u tal-Kunsill, (c) id-dritt ta’ aċċess għal avukat u d-dritt ta’ komunikazzjoni ma’ persuni terzi u li dawn jiġu infurmati f’każ ta’ detenzjoni, kif previsti fid-[Direttiva 2013/xx/UE tal-Parlament Ewropew u tal-Kunsill ta’ xx xxxx 2013 dwar id-dritt ta’ aċċess għal avukat fi proċedimenti kriminali u d-dritt ta’ komunikazzjoni mal-arrest], (d) id-dritt li wieħed jibqa’ sieket u d-dritt li wieħed jiġi preżunt innoċenti, (e) id-dritt għall-għajnuna legali, (f) id-dritt li wieħed jippreżenta provi, jaħtar esperti u jisma’ xhieda. 3. Il-persuni suspettati u l-persuni akkużati jkollhom id-drittijiet elenkati fil-paragrafu 2 mill-mument li huma jkunu ssuspettati li wettqu reat. Ladarba l-akkuża tiġi rikonoxxuta mill-qorti nazzjonali kompetenti, id-drittijiet proċedurali tal-persuna suspettata u l-persuna akkużata jkunu bbażati fuq ir-reġim nazzjonali applikabbli fil-każ rilevanti. 4. Id-drittijiet elenkati fil-paragrafu 2 japplikaw ukoll għal kwalunkwe persuna għajr persuna suspettata jew akkuża li tinstema’ mill-Uffiċċju tal-Prosekutur Pubbliku Ewropew jekk, waqt il-mistoqsijiet, l-interrogazzjoni jew is-smigħ, hija tiġi ssuspettata li wettqet reat kriminali. 5. Mingħajr preġudizzju għad-drittijiet previsti f’dan il-Kapitolu, il-persuni suspettati u l-persuni akkużati kif ukoll kwalunkwe persuna oħra involuta fil-proċedimenti tal-Uffiċċju tal-Prosekutur Pubbliku Ewropew ikollhom id-drittijiet proċedurali kollha disponibbli għalihom skont il-liġi nazzjonali applikabbli. Artikolu 33 Id-dritt li persuna tibqa’ siekta u li tiġi preżunta innoċenti 1. Il-persuna suspettata u l-persuna akkużata involuta fil-proċedimenti tal-Uffiċċju tal-Prosekutur Pubbliku Ewropew ikollha, b'konformità mal-liġi nazzjonali, id-dritt li tibqa’ siekta meta tiġi interrogata, fir-rigward tar-reati li hija tkun issuspettata li wettqet, u għandha tiġi infurmata li mhijiex obbligata li tinkrimina ruħha. 2. Il-persuna suspettata u akkużata għandha tiġi preżunta innoċenti sakemm tiġi ppruvata ħatja skont il-liġi nazzjonali. Artikolu 34 Id-dritt għall-għajnuna legali Kwalunkwe persuna suspettata jew akkużata b’reat li jaqa’ fil-kamp ta’ applikazzjoni tal-kompetenza tal-Uffiċċju tal-Prosekutur Pubbliku Ewropew ikollha, b'konformità mal-liġi nazzjonali, id-dritt li tingħata assistenza legali b’xejn jew parzjalment mingħajr ħlas mill-awtoritajiet nazzjonali jekk hija ma jkollhiex mezzi suffiċjenti biex tħallas għaliha. Artikolu 35 Drittijiet fir-rigward tal-provi 1. Il-persuna suspettata u akkużata jkollha, b'konformità mal-liġi nazzjonali, id-dritt li tippreżenta provi għall-konsiderazzjoni tal-Uffiċċju tal-Prosekutur Pubbliku Ewropew. 2. Il-persuna suspettata u akkużata jkollha, b'konformità mal-liġi nazzjonali, id-dritt li titlob lill-Uffiċċju tal-Prosekutur Pubbliku Ewropew biex tiġbor kwalunkwe prova rilevanti għall-investigazzjoni, fosthom li taħtar esperti u tisma’ xhieda. KAPITOLU V STĦARRIĠ ĠUDIZZJARJU Artikolu 36 Stħarriġ ġudizzjarju 1. Meta jadotta miżuri proċedurali fit-twettiq tal-funzjonijiet tiegħu, l-Uffiċċju tal-Prosekutur Pubbliku Ewropew jitqies bħala awtorità nazzjonali għall-finijiet tal-istħarriġ ġudizzjarju. 2. Meta xi dispożizzjonijiet tal-liġi nazzjonali jsiru applikabbli permezz ta’ dan ir-Regolament, tali dispożizzjonijiet ma għandhomx jitqiesu bħala d